Kisah Wanita Yang Dikurung Ibu Kandung Sendiri 26 Tahun Dalam Gelap

Blanche Monnier adalah anak daripada keluarga bangsawan, lahir pada 1 Mac 1849. Dia membesar dalam suasana yang senang, berikutan status keluarganya yang tergolong dalam golongan berada.

Berpewatakan menarik serta diakui mempunyai wajah yang cantik, Blanche kerap kali menyertai majlis-majlis keramaian yang dianjurkan di tempat tinggalnya, Poltiers disertai komuniti bangsawan lain yang hadir dari seluruh Perancis.

Pada usia 25 tahun dalam tahun 1876, Blanche mula merasakan keinginan untuk menemui pasangan hidup serta mempunyai kehidupan sendiri. Pinangan hadir cuba menyuntingnya namun kesemua yang hadir, ditolak ibunya yang bernama Louise Monnier.

Hajat Blanche tercapai setelah dia berkenalan dengan seorang peguam yang lebih tua darinya. Blanche menceritakan tentang perasaannya yang diakui sudah dimiliki peguam tersebut dan di sinilah konflik anak dengan ibunya bermula.

Louise menganggap pilihan anaknya itu kurang sesuai, merayu agar anaknya melupakan peguam tersebut.

Bagaimanapun hati Blanche sudah tetap, mengakibatkan pertengkaran panjang berlaku antara kedua-duanya. Apatah lagi Blanche didapati masih cuba keluar senyap-senyap menemui kekasihnya.

Menyedari bagaimana tegasnya Blanche cuba untuk mempertahankan pilihannya, Louise tahu hanya hukuman akan membantu Blanche menukar fikiran.

Blanche yang sudah mencapai usia dewasa 25 tahun diarahkan naik ke loteng gelap, sebagai usaha untuk mengubah fikirannya. Wanita muda itu terus berkeras walaupun untuk beberapa hari selepas itu, dia hanya dibekalkan dengan sisa-sisa makanan serta tiada tempat tidur yang sempurna.

Berang dengan kecekalan hati anaknya, Louise bertindak lebih keras - merantai Blanche di situ agar pergerakannya terbatas. Blanche dibogelkan dan dipukul, bagi memastikan niatnya untuk berkahwin dengan peguam itu berubah.

Hati Blanche yang terus berdegil memaksa Louise terus bertindak lebih kejam. Satu-satunya tingkap yang ada dipakukan dengan papan. Langsir dinaikkan bagi menutup cahaya.

Hari berganti hari. Bulan berganti bulan. Tahun berganti tahun. Nasib Blanche di atas loteng gelap itu akhirnya kekal menjadi rutin. Di situlah dia hidup, makan dan minum apa saja yang diberikan kepadanya. Akibat rantai yang membelenggu, semua urusan perkumuhan dilakukan saja di mana yang boleh.

Kehilangan gadis itu dikaburi ibu dan abangnya, yang mengakui bahawa Blanche telah pun dihantar untuk menyambung pelajaran di United Kingdom. Tidak lama selepas itu, Blanche dikatakan pula sudah tamat pelajaran tetapi memilih untuk menetap di Scotland.

Situasi itu kekal sebegitu walaupun pada tahun 1885, peguam yang disukai Blanche telah meninggal dunia, sembilan tahun selepas Blanche mula dikurung.

Tidak ada sesiapa yang cuba menyangkal misteri kehilangan Blanche daripada komuniti mereka, kecuali seorang individu tidak dikenali yang akhirnya memberikan pesanan sulit kepada pihak polis menceritakan tentang seorang perempuan yang dikurung - pada tahun 1901.

Pihak penyiasat percaya surat itu ditulis pembantu rumah keluarga Monnier yang berkhidmat di situ.

Pada 23 Mac 1901, pasukan polis melakukan siasatan ke atas rumah agam Monnier, menyedari status keluarga tersebut pasti akan menyukarkan siasatan dijalankan.

Louise membenarkan mereka masuk menyiasat, pada awalnya tidak mendapati apa-apa yang aneh.

Hanya selepas salah seorang petugas mendapati wujud bau kurang menyenangkan dari bahagian atas rumah tersebut, mereka memeriksa bilik yang berkunci, terletak di bahagian loteng.

Sedar itulah punca bau busuk yang ada, mereka memecah mangga yang memegang kunci lalu menemui Blanche, yang pada ketika itu sudah berusia 50 tahun sedang terbaring dalam gelap dalam suasana busuk yang sangat sukar digambarkan.

Beratnya menyusut kepada 25 kg, tidak lagi mampu berdiri sendiri akibat dirantai selama 26 tahun 2 bulan tanpa mampu bergerak.

Dengan penemuan itu, tangkapan dilakukan ke atas Louise Monnier yang berpura-pura tenang di ruang tamu sepanjang siasatan, serta abangnya yang pada ketika itu sudah bergelar peguam berusia lebih 50 tahun; belum berkahwin dan masih menetap dengan ibunya.

Berdepan siasatan, kedua-dua anak beranak Monnier yang bertindak mengurung Blanche cuba mempertahankan diri. Abang Blanche yang bernama Marcel menyifatkan apa yang berlaku adalah atas perancangan ibunya.

Marcel terlepas daripada hukuman penjara 1 tahun yang pada asalnya dijatuhkan kepadanya, selepas hakim mendapati Louise turut sama memanipulasi anak lelakinya itu untuk melakukan kerja gila tersebut.

Louise Monnier dijatuhkan hukuman penjara namun tidak sempat dipenjarakan, selepas dipercayai mengalami sakit jantung akibat kehadiran orang ramai di rumahnya yang mencerca apa yang telah dilakukan. Ada juga pihak berpendapat Louise membunuh dirinya dengan ubat-ubatan.

Bagi Blanche pula yang telah kehilangan kekasih serta 26 tahun dari hidupnya, dia sukar untuk kembali hidup normal. Psikologinya telah terganggu teruk dan usianya yang sudah lanjut, menyukarkan dia untuk memulakan hidup baru sebagai wanita dewasa.

Lagipun, pasti sukar untuk Blanche kembali meneruskan hidup di rumah di mana dia dikurung, yang kini diwarisi Marcel.

Jadi Blanche dihantar ke satu-satunya lokasi yang boleh membantu dirinya, sebuah hospital mental yang terletak di daerah Blois - dengan harapan dapat membantu kesihatan mentalnya menjadi lebih baik.

Blanche ketika itu disahkan menghidapi masalah gemar memakan najis sendiri akibat rutin hariannya sebelum itu, suka menayangkan kemaluannya kepada orang lain akibat kesan dibiarkan berbogel selama bertahun-tahun lamanya serta kerap mengalami halusinasi.

Di situlah Blanche, gadis bangsawan cantik yang cintanya terhalang menghabiskan sisa hidupnya selama 12 tahun sebelum meninggal dunia pada 13 Oktober 1913, ketika berusia 64 tahun.


Bagaimana Rakyat Korea Utara Cari Jodoh Dan Pasangan?

Realiti kehidupan di Korea Utara tidak dapat dibayangkan oleh orang luar kerana polisi negara tersebut yang mengamalkan dasar tertutup. Bukan itu sahaja, rakyat negara tersebut juga umpama hidup seperti katak di bawah tempurung kerana tidak terdedah dengan informasi terhadap isu-isu luar negara.

Sebelum ini, kami pernah berkongsi beberapa artikel yang disertai dengan gambar-gambar yang berjaya diseludup keluar daripada Korea Utara. Untuk bacaan lanjut, boleh rujuk pautan di bawah:

Daripada gambar-gambar yang dikongsi ini, kita dapat melihat sedikit sebanyak perbezaan antara kehidupan di Korea Utara dengan dunia luar. Di sebuah negara di mana pergerakan rakyatnya sangat terhad, pernahkah anda terfikir bagaimanakah rakyatnya bertemu jodoh?

Perasaan sayang antara manusia merupakan fitrah semulajadi yang diciptakan Tuhan. Persoalannya, bagaimanakah kaum lelaki dan wnita di sana mencari jodoh? Bagaimanakah mereka ingin memaparkan kemesraan kepada pasangan mereka sekiranya terdapat begitu banyak sekatan dan pantang larang di negara tersebut?

Sama seperti dalam perihal atau peraturan lain, Korea Utara secara umumnya agak konservatif dalam bab-bab percintaan. Segala bentuk perlakuan yang memaparkan kemesraan antara pasangan lelaki dan wanita adalah dilarang sama sekali. Malah, setiap lelaki diminta menghormati pasangan mereka sebagaimana mereka menghormati pemimpin-pemimpin negara.

Seorang rakyat Korea Utara yang berjaya melarikan diri daripada negara tersebut telah berkongsi dengan wartawan The Guardian (UK) realiti sebenar bagaimana rakyat negara tersebut bertemu pasangan hidup mereka. Nama individu tersebut walau bagaimanapun tidak didedahkan.

Walaupun Korea Utara mengawal ketat gaya hidup rakyatnya, kerajaan tidak dapat membendung fitrah manusia yang mahu hidup berpasangan. Malah, dipercayai kerajaan Korea Utara semakin berlembut dengan rakyatnya yang mahu menunjukkan kemesraan di khalayak umum.

Di kaca televisyen juga, tayangan filem berunsurkan filem komedi romantik sudah dibenar untuk ditayangkan. Pada tahun 2012, sebuah filem kerjasama antara syarikat British, Belgian dan Korea Utara bertajuk "Comrade Kim Goes Flying" yang memaparkan kisah seorang pelombong arang yang menyerrtai sekumpulan pertunjukan sarkas telah jatuh cinta dengan salah seorang ahli kumpulan tersebut yang merupakan penari akrobatik.

Filem tersebut telah mendapat sambutan yang sangat luar biasa ketika ditayangkan  di Pyongyang. Walau bagaimanapun, itu tidak bermakna mencari pasangan hidup di Korea Utara semudah apa yang dipaparkan dalam filem tersebut. Realitinya, Korea Utara masih dipimpin oleh pemerintah berfahaman Komunis yang bukan sahaja menindas, tetapi ingin mengawal setiap aspek kehidupan rakyatnya

Sekiranya anda seorang remaja lelaki di Korea Utara dan mahu keluar ke tempat awam bersama seseorang wanita yang anda minat, ianya hampir mustahil dilakukan. Selain itu, pelajaran  mengenai pendidikan seksual terlalu sedikit atau boleh dikatakan tiada langsung.

Oleh itu, golongan muda sememangnya bergantung seratus peratus pada penceritaan kenalan terdekat mereka seperti ibu bapa, adik beradik dan rakan-rakan untuk belajar tentang pendidikan seks.

Dr. Andrei Lankov, seorang professor dalam bidang kebudayaan Korea dan kolumnis untuk akhbar The Korea Times dalam temuramahnya bersama akhbar The Mirror mengatakan bahawa ketika zaman 70-an dan 80-an, kebanyakan mereka percaya bahawa seseorang wanita boleh mengandung sekiranya berpegangan tangan dengan seorang lelaki dalam tempoh yang lama.

Walau bagaimanapun, fitrah manusia yang mahu bercinta ini tidak dapat dibendung. Kebiasaanya sesebuah pasangan akan bertemu secara senyap pada waktu malam di taman mahupun di kediaman mereka. Ada juga yang bertemu pasangan dalam majlis keramaian yang dihadiri ramai orang bagi mengelakkan mereka tertangkap.

Bukan sahaja pelajar sekolah ditegah untuk bercinta, orang dewasa juga mempunyai halangannya tersendiri. Sebagai sebuah negara yang amat menitikberatkan kekuatan ketenteraaan mereka, setiap lelaki dan separuh wanita Korea Utara diwajibkan menyertai latihan ketenteraan.

Latihan ketenteraan ini bukanlah singkat, ianya mengambil masa antara 8 hingga 10 tahun (ada yang mengatakan sehingga mereka berumur 30 tahun). Oleh itu, sekiranya sesebuah pasangan sudah bercinta ketika mereka masih belajar, terdapat kemungkinan besar hubungan mereka akan putus sekiranya salah seorang ataupun kedua-duanya terpaksa menjalani latihan ketenteraan dalam tempoh yang sangat panjang ini.

Jodoh merupakan sesuatu yang misteri dan anda mungkin bertemu pasangan anda di tempat yang tidak disangka-sangka seperti di majlis hari jadi, sambutan perayaan, kelab malam dan sebagainya.

Salah seorang rakyat Korea Utara yang berjaya melarikan diri, Je Son Lee dalam satu program televisyen mendedahkan walaupun tiada pusat hiburan yang dibuka pada waktu malam, sudah wujud kelab-kelab malam bagi rakyat Korea Utara untuk berhibur dan jika bernasib baik - mungkin bertemu jodoh.

Kelab-kelab malam "underground" ini biasanya dibuka di rumah-rumah tinggalan dan dilengkapi dengan sistem kalis bunyi. Kebanyakan kelab ini juga memainkan muzik dari luar negara antaranya Korea Selatan dan negara-negara Barat.

Sekiranya diserbu oleh pihak berkuasa, mereka akan pantas menukar muzik yang dimainkan kepada muzik-muzik tempatan yang dibenarkan sahaja. Hal ini disebabkan oleh larangan ketat pemerintah yang mengharamkan sebarang unsur-unsur daripada negara luar termasuklah lagu dan filem luar negara. Nak lihat contoh muzik di Korea Utara? Tonton video di bawah ini.

Sementara itu, bagi mereka yang cukup kaya dan mempunyai telefon bimbit dapat mengakhiri kesunyian mereka dengan membayar kemudahan servis pencari jodoh. Pelanggan Korea Utara yang berminat boleh mendaftar ke skim ini dengan harga £25.

Mereka kemudiannya akan dikirimkan gambar beberapa orang individu yang berpotensi menjadi pasangan hidup mereka yang turut disertai maklumat tentang diri individu tersebut. Kemudian, pelanggan boleh memilih mana-mana individu yang ingin dikenali dan memaklumkan kepada penyedia perkhidmatan tersebut untuk mengaturkan temu janji.

Perkhidmatan-perkhidmatan sebegini dikatakan mula mendapat permintaan ramai golongan muda terutamanya yang tinggal di bandar. Perkhidmatan sebegini diuruskan syarikat  yang mempunyai maklumat individu-individu lelaki dan wanita yang berminat dengan servis mencari jodoh yang ditawarkan.


5 Gereja Yang Dahulunya Merupakan Masjid

Kontroversi berkenaan pengembalian status masjid kepada binaan bersejarah Masjid Aya Sofya atau Hagia Sophia yang terletak di ibu negara Turki, Istanbul pasti akan terus kedengaran untuk tempoh beberapa bulan selepas ini.

Masyarakat antarabangsa khasnya komuniti pemimpin barat sudah pastilah melihat apa yang telah dilakukan kerajaan Turki, di bawah pimpinan Reccep Tayyip Erdogan sebagai satu jalan mudah untuk menaikkan imej kerajaannya.

Banyak pihak menentang pertukaran ini kerana merasakan status muzium lebih sesuai dengan sejarahnya. Tetapi mereka seakan lupa bahawa perkara sama sebenarnya telah berlaku banyak kali, melibatkan masjid yang ditukarkan kepada gereja. Berikut adalah lima gereja yang dahulunya sebenarnya sebuah masjid.

Salah sebuah lokasi warisan sejarah dunia, Masjid-Gereja Cordoba atau nama rasminya mengikut penganut Kristian; Cathedral of Our Lady of the Assumption adalah bangunan bekas Masjid Besar Cordoba, yang dibina semasa kerajaan Islam menguasai Sepanyol khasnya wilayah Cordoba.

Tapak asal binaan itu pada awalnya merupakan sebuah gereja orang Visigoth yang dibeli oleh Abdul Rahman I selepas dia dan tenteranya menguasai Cordoba. Berikutan pertukaran hak milik, kawasan itu mula dikongsi penganut ajaran Kristian dan orang Islam Cordoba dengan pembukaan masjid kecil.

Disebabkan pertambahan bilangan masyarakat Muslim di wilayah tersebut, binaan baru mula didirikan sekitar penghujung abad ke 8 oleh Abdul Rahman I bagi membesarkan bahagian masjid, dengan pembelian tanah yang menempatkan gereja.

Pembinaan dan pembesar Masjid Cordoba berlaku dalam beberapa fasa yang berlanjutan sehinggalah abad ke 10.

Selepas kejatuhan kerajaan Islam oleh gerakan Raja Ferdinand III, Masjid Besar Cordoba jatuh ke tangan orang Kristian yang menukarkannya menjadi gereja sehingga ke hari ini.

Beberapa insiden pergaduhan serta kekasaran melibatkan individu Muslim yang cuba bersolat di situ, telah pun berlaku. Kempen agar binaan tersebut membenarkan penggunaan penganut untuk beribadah Islam di situ terus berjalan, agar sistem yang diamalkan Abdul Rahman I dapat dikembalikan.

Dikenali sebagai Masjid Sarayli semasa era kerajaan Uthmaniyah satu masa dulu, kini bekas masjid ini digelarkan sebagai The Church of Profitis Elias yang juga merupakan salah satu tapak warisan dunia, di bawah UNESCO.

Sejarah binaan ini pada mulanya cuba didiamkan dan hanya pada 1864, barulah rahsia sebenar binaan ini dibongkarkan. Gereja Prophet Elijia sebenarnya merupakan sebuah masjid yang dinamakan sebagai Sarayli Camii, yang bermakna 'Masjid Istana' dalam bahasa Greek.

Beberapa kekeliruan tentang istilah 'Sarayli Camii' yang disangkakan merujuk kepada 'Santo Elie' semasa era kerajaan Byzantine menyebabkan penganut Kristian menamakan gereja mereka sempena Santo Elias, semasa pertukarannya kepada gereja sekitar abad ke 15, semasa Greece diperintah Empayar Uthmaniyah.

Kini sebuah gereja penganut Kristian ortodoks yang terletak di ibu negara Bulgaria, Sofia - dahulunya dikenali oleh penduduk setempat dengan nama gelaran Chema Dzhamiya yang bermakna 'Masjid Hitam', disebabkan oleh batu granit yang digunakan dalam pembinaannya.

Dibina pada tahun 1528 oleh Raja Sulaiman semasa era pemerintahan Empayar Uthmaniyah, bagi mereka yang tidak tahu sejarah binaan ini pasti akan terkejut jika mereka mengetahui bangunan asalnya adalah sebuah masjid.

Bangunan masjid itu ditinggalkan selepas berlakunya revolusi di Bulgaria pada penghujung abad ke 19. Berikutan kosong, masjid itgu mula digunakan sebagai gudang simpanan senjata dan penjara.

Seorang arkitek Russia bernama Alexander Pomerantsev mencadangkan agar masjid tersebut ditukarkan menjadi sebuah gereja Kristian pada tahun 1901.

Bermula pada bulan Mei tahun yang sama, kerja-kerja menambah baik dan mengubah masjid tersebut menjadi gereja dimulakan dan selesai pada bulan Mei tahun berikutnya.

Tahukah anda dari mana datangnya perkataan 'gereja'? Perkataan 'gereja' sebenarnya diambil daripada perkataan 'igreja' dalam bahasa Portugis.

Di Portugis, terdapat sebuah gereja yang dinamakan Igreja Nossa Senhora da Anunciação yang terletak di daerah Mertola, Alentejo. Gereja ini dulunya merupakan sebuah masjid yang dibina sekitar abad ke 12, dikenali dengan nama Masjid Mertola.

Masjid Mertola bertukar menjadi gereja atau 'Igreja' pada abad ke 13.

Binaan asal yang masih bercirikan Islam itu kekal sehinggalah abad ke 16, sebelum komuniti penganut Kristian di situ mula menukarkan rekaannya. Binaan tiang-tiang minaretnya yang sebelum itu digunakan sebagai tempat melaungkan azan, dipasang dengan loceng.

Berikutan kerosakan yang berlaku ke atas binaan asalnya, apa yang tinggal daripada struktur asal Masjid Mertola hanyalah dinding luarannya serta beberapa pintu yang masih digunakan.

Kami tahu artikel ini menceritakan tentang masjid yang ditukar kepada gereja, namun Khan al-Ahmar yang terletak di Israel agak berbeza perubahannya.

Dahulunya Khan al-Ahmar merupakan sebuah masjid dinamakan sebagai Masjid al-Ahmar, merupakan salah satu lokasi yang menyimpan sejarah panjang rakyat Palestin. Dibina pada abad ke 13, Masjid al-Ahmar atau 'Masjid Merah' yang terletak di Safad, telah ditukarkan menjadi sebuah kelab malam.

Sejarah perubahan masjid ini agak panjang. Selepas peristiwa penghijrahan masyarakat Yahudi beramai-ramai ke Palestin, Masjid al-Ahmar digunakan bagi menempatkan pelarian sebelum ditukar menjadi sekolah bagi mendidik anak-anak etnik Yahudi.

Keperluan untuk mempunyai pusat kempen menjadikan Masjid al-Ahmar ditukar kepada pusat operasi parti Likud, di bawah kendalian Ariel Sharon. Selepas tidak lagi digunakan, fungsi masjid itu digunakan sebagai gudang sebelum majlis perbandaran Safad membenarkan pembukaan kelab malam di situ.

Usaha beberapa badan yang diketuai komuniti Muslim bagi mengembalikan pemilikan masjid tersebut kepada mereka, tidak dihiraukan sebelum perasmian kelab malam itu dibuka untuk kunjungan warga Israel sejak bulan April 2019.


Sejarah Hagia Sophia di Turki : Gereja Yang Kini Kembali Bergelar Masjid

Bagi peminat destinasi pelancongan serta sejarah peradaban dunia, Hagia Sophia merupakan salah satu mercu tanda indah yang kerap disebut sebagai destinasi wajib dilawati.

Bangunan gergasi tersebut telah menjalani sejarah panjang, menjadi saksi kepada perubahan kuasa besar dunia serta turut mencetuskan kontroversi disebabkan oleh ketegangan sentimen agama - melibatkan pihak yang menguasainya.

Tahukah anda kisah sejarah yang telah dilalui senibina indah di Istanbul, Turki ini? Jom kita baca serba sedikit tentang Hagia Sophia - mercu tanda indah yang menjadi saksi perubahan zaman dan tamadun dunia.

Pada tahun 532, semasa era pemerintahan Raja Justinian I mentadbir bahagian timur empayar Rom; telah berlaku rusuhan besar-besaran bagi menjatuhkan kerajaan beliau yang dilabelkan sebagai 'Rusuhan Nika' di Constantinople.

Justinian pada ketika itu baru memerintah selama 5 tahun telah memperkenalkan sistem cukai yang menekan orang ramai. Perusuh bertindak melakukan tunjuk perasaan mereka membantah cukai tersebut, sambil menjerit 'nika' yang bermakna 'kemenangan' beramai-ramai.

Dalam rusuhan yang berlaku, kumpulan perusuh turut bertindak ganas membakar dua buah bangunan gereja utama yang ada di situ, pada ketika itu digelarkan sebagai 'basilica'.

Yang pertama adalah Hagia Eirene, sebuah bangunan yang dibina semasa era pemerintahan Raja Constantine I pada abad ke 4; digunakan pada awalnya sebagai pusat penyembahan masyarakat yang masih mengamalkan Pagan, sebelum mula digunakan pengikut ajaran Kristian.

Gereja kedua adalah bangunan asal Hagia Sophia, yang telah dibina semasa era Constantine II sekitar tahun 360 beberapa tahun selepas Hagia Eirene, melengkapkan apa yang dinamakan oleh orang Rom sebagai 'Megale Ekklesia' atau 'Gereja Teragung', disebabkan saiznya yang jauh lebih besar berbanding gereja-gereja sezamannya.

Rusuhan Nika yang berlangsung selama 3 hari memusnahkan sebahagian besar binaan, sebelum Justinian berjaya mengawal keadaan di Constantinople dengan bantuan angkatan tenteranya.

Kerosakan yang dialami dua binaan tersebut malangnya tidak dapat diperbaiki dengan mudah, sebaliknya memerlukan pembinaan semula yang layak dikatakan terlalu besar skop keperluan kerjanya.

Bagaimanapun kedua-dua binaan itu sangat sinonim dengan ajaran Kristian era tersebut.

Disebabkan pengaruh ajaran Kristian yang kuat dalam komuniti Rom ketika itu, Justinian melihat pembinaan semula Hagia Sophia yang lebih agung dan besar akan membolehkan sokongan kepadanya berjaya diperbaiki dan dikembalikan.

Beberapa minggu selepas kejatuhan Hagia Sophia akibat rusuhan, Raja Justinian mengumumkan projek pembinaan semula bangunan gereja agung itu dalam skala yang lebih besar, menggunakan rekaan yang lebih indah serta mempunyai keunikan pada bahagian bumbungnya, yang akan menggunakan rekaan kubah dihiasi dengan lukisan-lukisan.

Atas arahan Justinian, dua orang arkitek ternama era Byzantine iaitu Anthemius dan Isidorus mula melakarkan binaan baru Hagia Sophia serta mencari jalan bagi memenuhi visi yang diimpikan kerajaan Rom ketika itu.

Salah satu kesukaran yang dihadapi kedua-dua arkitek adalah bagaimana mereka boleh membina bentuk kubah di atas sebuah struktur berbentuk segi empat, yang dikatakan bakal menjadi kubah terbesar di dunia ketika itu?

Anthemius seorang pakar matematik, menemui solusi unik - membina empat buah tiang gergasi di setiap bucu binaan tersebut, sebelum mula membina struktur lengkungan (arch) yang menghubungkan keempat-empat tiang tersebut.

Apabila empat tiang dan tiang melengkung itu siap dihubungkan, akan terbentuk satu ruangan kosong yang digelarkan sebagai 'pendentif'.

Anthemius dan Isidorus melakukan perkiraan bahawa ruangan 'pendentif' yang terbentuk (ilustrasi atas, warna merah) boleh diisi dengan bahan binaan membolehkan permukaan rata dibentuk di bahagian puncak; yang akan dijadikan tapak kepada kubah gergasi itu.

Selesai peringkat rekaan, 10,000 orang pekerja diketuai oleh Anthemius dan Isidorus mula membina Hagia Sophia baru, disiapkan dalam jangka masa yang pantas untuk zaman tersebut; hanya mengambil masa lebih 5 tahun 10 bulan.

Malangnya, proses pembinaan kubah itu sejak awal sudah berdepan kesukaran besar selepas roboh beberapa kali. Perkiraan Anthemius dalam membentuk kubah tersebut kurang sempurna, menyebabkan kubah yang terhasil tidak berbentuk bulatan tepat sebaliknya sedikit elips.

Ini mengakibatkan struktur kubah tersebut agak longgar serta gagal menampung muatan dengan baik.

Bagaimanapun kubah tersebut bertahan agak lama juga, sebelum roboh pada tahun 558 akibat gempa bumi. Justinian I yang ketika itu masih memerintah, mengarahkan sepupu kepada Isidorus arkitek asal Hagia Sophia iaitu Isidorus the Younger, untuk mereka semula dan memperbaiki rekaan asal kubah yang telah tumbang.

Isidorus memperbaiki kerosakan dan keretakan yang ada, menggantikan bahan binaan asal dengan bahan yang lebih ringan untuk binaan kubah serta meninggikan kubah tersebut lebih 6 meter.

Binaan baru itulah yang kekal sehingga kini, lebih 1400 tahun usianya.

Pada awal abad ke 13, golongan Tentera Salib Kristian yang diketuai Henricus Dandolo berjaya mengambil alih Constantinople untuk sementara, sebelum kembali dirampas tentera Empayar Byzantine.

Sempat juga Dandolo melakukan beberapa perubahan pada Hagia Sophia yang kesannya masih ada sehingga ke saat ini.

Constantinople selepas itu terus berdepan dengan kewujudan empayar-empayar baru, khasnya kerajaan yang didokong oleh pemimpin Muslim yang mula meluaskan empayar mereka namun Empayar Rom tetap kekal bertahan.

Hanya ketika era Raja Constantine ke 11 pada abad ke 15, Constantinople menghadapi ancaman Sultan Muhammad Al-Fatih ke 2 (Mehmed II), seorang pemerintah kerajaan Islam dari Empayar Uthmaniyah yang terkenal dengan gelaran 'Sang Penakluk.'

Constantinople jatuh ke tangan Muhammad Fatih, membolehkan Hagia Sophia mula dikuasai masyarakat Islam memulakan perubahan paling ketara pada fungsi dan kedudukan seni bina unik itu, bermula pada tahun 1453.

Constantinople dinamakan semula sebagai 'Istanbul' oleh kerajaan empayar Uthmaniyah dan Hagia Sophia yang selama ini digunakan sebagai sebuah gereja, ditukarkan menjadi sebuah masjid rumah ibadah masyarakat Islam.

Kesemua mozaik yang memaparkan elemen-elemen ajaran Kristian serta lukisan-lukisan wajah Jesus Christ yang terpapar di kubah dan tiang Hagia Sophia, diturunkan atau ditutup.

Pembinaan minaret yang dilakukan secara berperingkat pembinaannya bagi membolehkan azan dilaungkan tidak lama selepas pembukaan Istanbul, menandakan transformasi Hagia Sophia daripada sebuah pusat ajaran Pagan, sehingga menjadi gereja kegunaan masyarakat Kristian telah memasuki fasa baru.

Hagia Sophia kekal sebagai rumah ibadah umat Islam sehinggalah tahun 1935.

Fungsi Hagia Sophia kepada masyarakat Islam kerajaan Turki berubah selepas kejatuhan Empayar Uthmaniyah, yang pada itu diketuai kerajaan Tiga Pasha.

Kebangkitan kerajaan republik Turki yang melaksanakan dasar sekularisme di bawah pemerintahan Mustafa Kemal Ataturk, menyebabkan Hagia Sophia yang dikenali rakyat tempatan dikenali sebagai Masjid Aya Sofya - ditukar fungsinya kepada sebuah muzium.

Kajian berkenaan pertukaran itu menimbulkan kontroversi serta bantahan penduduk, namun kerajaan Turki berkeras untuk memulakan usaha menjadikan Hagia Sophia sebuah muzium yang mempamerkan karya-karya seni era Byzantine dan Uthmaniyah.

Perasmian pertukaran itu dilakukan serentak dengan hari pengisytiharan Mustafa Kemal Attaturk sebagai 'Bapa Orang Turki' pada 24 November 1934.

Dalam kenyataan berkenaan perubahan Hagia Sophia itu, kabinet Turki menyebut bahawa pertukaran Masjid Aya Sofya menjadi sebuah muzium adalah selaras dengan usaha untuk memastikan ilmu pengetahuan dapat disebarkan secara saksama.

Muzium Hagia Sophia dibuka secara rasmi kepada orang awam bermula pada 1 Februari 1935. Situasi itu kekal sehinggalah tahun 2018.

Usaha kerajaan Turki di bawah pimpinan Reccep Tayyip Erdogan mengembalikan status Masjid Aya Sofya sebagai sebuah masjid menimbulkan banyak kritikan, khasnya daripada masyarakat antarabangsa.

Pada 10 Julai 2020, Masjid Aya Sofya kembali diisytiharkan sebagai sebuah masjid selepas Erdogan menandatangani dekri pertukarannya, walaupun berdepan pelbagai jenis bantahan daripada dalam dan luar negara.


5 Spesis Haiwan Yang Menggunakan 'Malaya' Pada Namanya

Pada bulan Mei tahun 2019, badak sumbu Sumatera terakhir di Malaysia yang dinamakan sebagai Iman, mati disebabkan sakit kanser.

Kematian haiwan tersebut menyebabkan pupusnya spesis badak tersebut di negara kita, meninggalkan hanya 80 ekor lebih lagi di kawasan asalnya Sumatera, Indonesia - tempat di mana namanya juga diambil.

Insiden itu menimbulkan satu persoalan pada penulis, jika Iman adalah badak Sumatera; apa agaknya nasib spesis haiwan ini yang membawa nama negara kita ketika ini?

Spesis Tapir Malaya merupakan spesis tapir terbesar di dunia, yang hanya boleh ditemui di Asia; sama ada di Semenanjung Malaysia, Myanmar, Thailand dan juga kepulauan Sumatera.

Nama spesisnya adalah 'tapirus indicus,' dikategorikan sebagai haiwan terancam ketika ini berikutan jumlahnya yang agak rendah - hanya sekitar anggaran 2,500 kesemuanya yang masih hidup di Asia, 1,500 daripadanya di negara kita..

Kajian terhadap tapir agak sukar dijalankan, kerana cara hidupnya yang nokturnal. Tapir Malaya dewasa mempunyai ketinggian hanya menghampiri 1 meter tetapi beratnya mampu mencecah 350 kg seekor.

Keunikan Malayan peacock pheasant atau dalam bahasa tempatan, burung merak pongsu yang membezakan burung tersebut dengan spesis merak yang lain, adalah saiznya yang lebih kecil serta ekornya yang lebih pendek.

Dari segi saintifiknya, burung merak pongsu digelarkan sebagai 'polypectron malacensis.' Macam nama watak siri Transformers pula namanya.

Membiak di sekitar semenanjung Malaysia sehinggalah ke kawasan Segenting Kra di Thailand, tebaran burung ini tidak merata kerana dipercayai bergerak jauh berbanding lokasi asalnya.

Populasi burung merak pongsu ini semakin hari semakin berkurangan, walaupun satu ketika dahulu sangat senang ditemui. Dianggarkan tinggal lebih kurang 7,000 spesis ini di sekitar hutan-hutan di negara kita serta beberapa kelompok lagi di Thailand.

Antara spesis katak unik yang mempunyai keupayaan untuk terapung di udara dalam jangkamasa terhad, katak terbang Malaya atau 'Malayan flying frog' mempunyai saiz yang agak besar.

Katak betinanya mampu mencecah sehingga 7.6 cm panjang, sementara jantan pula lebih kecil sekitar 6.2 cm. Mempunyai warna hijau terang dengan bintik-bintik merah, katak terbang Malaya hidup di Thailand, Semenanjung Malaysia dan Sumatera.

Dikelaskan secara saintifik kali pertama pada tahun 1924 di bawah nama spesis 'Zhangixalus prominanus', nama lama katak ini adalah Johore Flying Frog sebelum ditukar kepada 'Malayan' bagi menunjukkan lokasinya dengan lebih tepat.

Setakat ini taburan populasi ini masih belum masuk kategori terancam.

Dipersalahkan sebagai punca utama merebaknya Covid-19 pada awalnya, tenggiling Malaya merupakan sejenis haiwan terancam yang berdepan satu masalah besar - dagingnya diburu untuk dijadikan makanan.

Diletakkan di bawah kategori haiwan terancam kritikal serta berdepan penurunan ketara jumlah yang masih ada, tenggiling ini ditemui di Malaysia, Indonesia, Thailand dan Vietnam.

Berikutan taburannya yang luas itulah, tenggiling Malaya turut sama dirujuk sebagai 'tenggiling Sunda' atau 'tenggiling Jawa', sempena nama saintifiknya 'Manis Javanica.'

Tahukah anda tenggiling tidak mempunyai penglihatan yang baik, tetapi mempunyai kemampuan menghidu yang membolehkan mengenalpasti sesuatu dengan sangat baik? Selain itu, ibu tenggiling juga akan membawa anak mereka ke mana-mana sahaja dengan anaknya akan berpaut kepada ekor ibunya sepanjang perjalanan.

Tidak ramai tahu bahawa harimau Malaya, simbol kebanggaan negara kita hanya diisytiharkan sebagai satu spesis berbeza berbanding harimau lain sejak tahun 2004.

Pada mulanya pengkaji mengkelaskan harimau yang ada di Semenanjung Malaysia sebagai sebahagian daripada spesis panthera tigris corbettie atau harimau Indo-China, sebelum kajian DNA yang dijalankan berjaya mengenalpasti perbezaan yang ada.

Berikutan penemuan itu, kerajaan kita menerusi Persatuan Taman Zoologi dan Aquaria Malaysia (MAZPA) menghantarkan laporan untuk mencadangkan pengenalan nama baru bagi spesis harimau Malaya iaitu 'panthera tigris malayensis' untuk diiktiraf penyelidik dunia.

Permohonan serta bukti-bukti yang dihantar diterima, melayakkan kewujudan sub-spesis baru tersebut secara rasmi dalam bidang penyelidikan haiwan. Bagaimanapun, usaha untuk memulihara spesis harimau Malaya ini berdepan kesukaran, selepas sasaran menambah populasinya kepada 1,000 menjelang tahun 2020 gagal dicapai.

Apa yang lebih malang, beberapa insiden penemuan harimau yang 'jinak' menerusi video yang tular seperti di Mersing dan Dungun, sebenarnya disebabkan oleh jangkitan virus yang menyebabkan haiwan tersebut berkelakuan aneh.

Kini dianggarkan tinggal lebih 200 sahaja spesis haiwan tersebut di negara kita.


Sejarah Serbia Yang Kucar-Kacir Angkara Gelombang Kedua Covid-19

Perintah kawalan pergerakan akibat Covid-19 yang diperkenalkan di negara kita, walaupun pada dasarnya kelihatan sangat mengongkong sebenarnya mendapat kerjasama yang sangat baik oleh majoriti rakyat Malaysia.

Walaupun ada beberapa kumpulan yang ingkar pada awalnya, masih cuba sembunyi-sembunyi makan tengah hari beramai-ramai atau tetap cuba menganjurkan kenduri-kendara, lama-kelamaan kes-kes sebegitu lenyap dan orang ramai mula mengikuti arahan dengan baik.

Kerjasama ini menjadi tonggak utama yang membantu negara kita merendahkan kes-kes jangkitan baru daripada menular. Bagaimanapun, berbeza dengan kita di Malaysia, rakyat negara luar seperti Serbia pula enggan mematuhi kawalan yang dikenakan ke atas mereka.

Sehinggakan mereka sanggup merusuh dan bertempur dengan polis, hanya kerana tidak mahu dikawal akibat kedatangan semula gelombang kedua.

Serbia mula melonggarkan kawalan ke atas warga mereka, yang telah diperkenalkan sejak bulan Mac berikutan kehadiran pilihanraya Parlimen mereka.

Pilihanraya tersebut yang pada awalnya dijadualkan berlangsung pada bulan April 2020 ditunda kepada 21 Jun 2020, disebabkan oleh larangan perhimpunan yang dijalankan.

Disebabkan oleh keperluan untuk menjalankan pilihanraya, kerajaan Serbia memilih untuk menarik balik perintah kawalan pergerakan pada 6 Mei bagi membolehkan proses pilihanraya dimulakan.

Apa yang membimbangkan, ketika larangan itu ditarik balik angka kes-kes terbaru di Serbia masih layak dikatakan tinggi walaupun dalam pola menurun, berlegar di antara purata 70 kes setiap hari.

Dalam pengumumannya, Ana Brnabic, Perdana Menteri Serbia mengumumkan kebenaran untuk orang ramai keluar seperti biasa dengan beberapa kekangan pada mulanya.

Rancangan yang diluluskan sebulat suara Parlimen Serbia adalah untuk melonggarkan kekangan itu pada 15 Jun 2020 diperkenal membolehkan himpunan awam seperti majlis perkahwinan dan sambutan harijadi, hampir dengan tarikh pilihanraya.

Brnabic mengatakan Serbia telah menang dalam perlawanan menentang pandemik, disebabkan oleh data-data jangkitan mereka yang layak dikatakan berkesan kaedah pengawalannya.

Mereka tidak menjangkakan gelombang kedua akan melanda Serbia, beberapa minggu berikutnya.

Bermula pertengahan bulan Jun, warga Serbia khasnya di ibu negara mereka Belgrade mula merasai kembali kebebasan untuk keluar.

Perlawanan bola sepak di antara Red Star Belgrade dan Partisan Belgrade menarik lebih 25,000 penyokong untuk hadir ke stadium. Kempen pilihanraya mula rancak dijalankan bagi rakyat Serbia menentukan gabungan paling layak untuk menjadi kerajaan.

Bagi proses pilihanraya, penjarakkan antara setiap individu diwajibkan namun hanya petugas dimestikan memakai topeng muka. Pengundi? Atas pilihan mereka.

Dalam pilihanraya tersebut yang dijalankan tanpa penyertaan pihak pembangkang disebabkan oleh tindakan boikot, Serbian Progressive Party yang diketuai Presiden Serbia, Aleksander Vucic berjaya memenangi dengan mudah 190 daripada 250 kerusi Perlimen melalui kiraan tidak rasmi.

Tindakan boikot pihak pembangkang itu dilakukan selepas majoriti parti pembangkang Serbia bersetuju untuk memulaukan pilihanraya tersebut, selagi mana kebebasan media dan perjalanan pilihanraya dianggap dikawal kerajaan.

Selepas pilihanraya diadakan, agensi NGO CRTA yang memantau perjalanan pilihanraya mengeluarkan laporan bahawa wujud beberapa faktor campur tangan kerajaan Serbia yang berkemungkinan besar menyebabkan keputusan pilihanraya terlalu memihak kepada kerajaan.

Suruhanjaya Pilihanraya Serbia gagal mengesahkan keputusan rasmi pilihanraya yang telah dijalankan, sebaliknya mengumumkan pengulangan semula pilihanraya di 234 pusat mengundi di seluruh negara mereka, disebabkan oleh beberapa campur tangan yang didakwa mengacau keputusan pilihanraya.

Ini tidak menjejaskan pembentukan kerajaan Serbia berikutan majoriti yang telah diperolehi namun, keadaan mula jadi panas di antara pembangkang dan kerajaandengan rakyat Serbia turut sama mula merasai bahangnya.

Pada 7 Julai 2020, selepas kematian 13 orang dalam tempoh 24 jam dan lebih 4,000 individu masih positif Covid-19 mengakibatkan katil di hospital Belgrade penuh, kegembiraan yang dirasai warga Serbia mula terganggu.

Kerajaan Serbia menerusi Vucic mengumumkan pengenalan semula kawalan pergerakan bermula pada hari Rabu 8 Julai, di mana perhimpunan melebihi 5 orang dilarang, sebelum awalan pergerakan hujung minggu yang melarang semua individu keluar rumah daripada hari Jumaat sehinggalah hari Ahad dijalankan.

Pengumuman ini mendapat reaksi keras ramai rakyat Serbia, turut dibantu oleh ketidak puasan hati mereka terhadap kerajaan yang dikatakan naik dengan cara menipu.

Diburukkan lagi dengan dakwaan pihak pembangkang yang menyalahkan kerajaan Serbia menarik balik sekatan terlalu awal, menyebabkan wujudnya gelombang kedua.

Apa lagi yang boleh berlaku apabila kebebasan orang ramai mahu ditarik semula dibantu oleh sentimen anti kerajaan yang meluap-luap?

Rusuhan besar-besaran bagi melawan peraturan ini mula berlaku selepas kumpulan besar rakyat Serbia berhimpun dan cuba memecah masuk bangunan parlimen mereka. Tunjuk perasaan yang bermula pada awalnya secara aman membantah pengenalan semula kawalan pergerakan, bertukar menjadi ganas.

Kerajaan Serbia menyifatkan apa yang berlaku, sebenarnya didalangi oleh perisik-perisik asing yang cuba mengambil kesempatan ke atas ketidak stabilan Serbia ketika ini.

Perkongsian orang ramai berkenaan tindakan keras pihak polis Serbia dalam menangani perusuh mula tersebar. Taktik keras polis dalam melindungi bangunan parlimen yang cuba dicerobohi dikritik banyak pihak, sebagai keterlaluan.

Dalam kenyataan yang dilakukan Aleksander Vucic, beliau menyifatkan tindakan polis yang agak keras berpunca daripada provokasi perusuh yang bertindak menyerang pihak polis, sama ada melalui provokasi lisan, balingan batu dan ada juga yang menyerang polis secara terbuka.

Banyak fasiliti di dalam dan luar bangunan parlimen Serbia rosak akibat insiden yang masih berlaku.

Disebabkan oleh tunjuk perasaan dan rusuhan serta kontroversi yang dihadapi oleh petugas polis dalam menangani peserta, kerajaan Serbia mengumumkan penarikan semula larangan pergerakan yang telah diumumkan walaupun Vucic merayu kepada orang ramai untuk sedar, katil di hospital mereka ketika ini sedang kembali penuh.

Pada ketika artikel ini ditulis, jumlah jangkitan baru di Serbia telah mencecah 357 kes, meningkat daripada 91 pada hari pilihanraya negara itu yang baru saja berlangsung 3 minggu lepas.

Seandainya situasi di Serbia gagal dikawal dan orang ramai masih tidak mahu memberikan kerjasama, kami yakin angka itu akan bertambah dengan lebih pantas naiknya.


Kisah Soviet Sanggup Tukar 17 Kapal Selam Dengan Minuman Pepsi

Jika ada orang bertanya kepada anda, apakah jenama minuman berkarbonat nombor 1 dunia, sudah pasti ramai akan menjawab Coca-Cola, bukannya pesaing terdekat mereka iaitu Pepsi.

Bagaimanapun, semasa era perang dingin di antara Kesatuan Soviet (USSR) dengan Amerika Syarikat serta sekutunya, Pepsi mula menambat hati rakyat Russia.

Disebabkan kekangan yang diwujudkan USSR ke atas import masuk produk Amerika Syarikat ketika itu, memaksa jenama Amerika Syarikat seperti Coca-Cola wajib dijual kepada kerajaan USSR, Coca-Cola memilih untuk menghentikan aktiviti pemasaran mereka di situ.

Pada tahun 1959, Donald M.Kendall, salah seorang pengasas minuman tersebut menyertai ekspo perdagangan produk Amerika Syarikat di Russia.

Ekspo tersebut mendapat sambutan hangat, dikunjungi Nikita Khruschchev yang ketika itu Setiausaha Agung USSR dan pemimpin nombor 1 parti gabungan tersebut serta Presiden Amerika Syarikat ketika itu, Richard Nixon.

Kendall sempat menghulurkan segelas Pepsi kepada Khruschchev untuk dicuba, licin diteguk beliau yang kelihatan dahaga. Mengharapkan agar kelompongan yang ditinggalkan oleh Coca-Cola dapat diisi oleh Pepsi, Kendall memulakan usul mencadangkan agar USSR membenarkan Pepsi diimport masuk.

Khrucschchev yang tahu minat tinggi masyarakat Soviet ketika itu terhadap minuman Coca-Cola, merasakan itu adalah peluang yang baik untuk kerajaan meredakan kemarahan orang ramai ketika itu. Kenapa? Sekejap lagi kita ulas.

Usul yang dibawa Kendall berjaya dan Pepsi mula dibenarkan bertapak di Russia.

Disebabkan oleh isu perang dingin yang masih melanda, semua urusniaga yang dijalankan antara Pepsi dan USSR berdepan kekangan besar.

Masalah utamanya - adalah kadar tukaran wang yang terlalu merugikan USSR kerana wang mereka tiada nilai di pasaran antarabangsa.

Kerajaan Soviet juga tidak membenarkan urusniaga dengan menggunakan matawang asing dilakukan, bagi melindungi nilai matawang mereka. Ini menyebabkan produk-produk import yang popular tidak lagi masuk, mengakibatkan banyak permintaan rakyat Soviet gagal dipenuhi.

Sentimen masyarakat Soviet ketika itu juga dilihat seakan marah dengan langkah kerajaan mereka, jadi kerjasama dengan Pepsi dilihat akan menyelesaikan satu daripada pelbagai masalah ekonomi mereka.

Pepsi akan dibenarkan jualannya dan peluang pekerjaan kepada warga Soviet akan dibuka, disebabkan pembukaan kilang pengeluaran minuman tersebut.

Bagi membolehkan urusniaga tetap berjaya dilakukan, Pepsi dan kerajaan Soviet bersetuju untuk menjalankan urusan mereka dengan sistem barter, berasaskan kepada prinsip quid pro quo atau 'tukar sesuatu dengan sesuatu.'

Persetujuan dicapai untuk Pepsi masuk ke pasaran USSR tetapi dalam masa yang sama, PepsiCo, syarikat pengeluar Pepsi diberikan tanggungjawab memasarkan minuman keras Stolichnaya Vodka yang akan dibekalkan kerajaan USSR.

Perjanjian ini nyata menguntungkan kedua-dua pihak. Pepsi berjaya melebarkan pengaruh mereka di USSR bagi menggantikan Coca-Cola sementara warga Russia pula menikmati pulangan selepas produk mereka mula memecah masuk pasaran Amerika Syarikat.

Selepas beberapa dekad menjalinkan kerjasama, hubungan Pepsi dan Soviet kembali terjejas berikutan perang Soviet menentang pejuang pembebasan Afghan.

Pejuang mujahidin Afghanistan yang didokong oleh Amerika Syarikat, Pakistan, Iran dan beberapa negara lain, menyebabkan usaha boikot sepenuhnya produk keluaran Soviet berlaku di Amerika Syarikat. Jenama yang terkesan adalah Stolichnaya Vodka yang kini tidak lagi dibenarkan edarannya di negara tersebut.

Isu ini memerlukan perbincangan semula di antara PepsiCo dengan kerajaan USSR, memaksa sistem barter yang telah berjalan lancar diubah.

Disebabkan produk Soviet kini dianggap tiada lagi nilai dalam pasaran Amerika Syarikat, kerajaan USSR mencadangkan kepada PepsiCo untuk menerima pertukaran import masuk masuk Pepsi dengan kelengkapan perang milik USSR!

Urusniaga pertama dengan format baru ini berjalan lancar pada bulan Mei 1989. Pepsi terus beroperasi di USSR dibayar dengan 17 buah kapal selam lama dianggarkan dengan harga $150,000 sebuah dengan tambahan 3 kapal perang. Kesemua kapal ini akhirnya dijual oleh PepsiCo untuk dijadikan barangan ganti dan alat terpakai, memberikan mereka pulangan dana.

Selain itu, PepsiCo juga berjaya mendapatkan sebuah kapal pengangkut minyak baru dari Soviet, yang disewakan pula kepada sebuah syarikat minyak dari Norway.

Apa yang perlu dibuat oleh PepsiCo pula atas semua 'bayaran' yang mereka terima?

PepsiCo perlu membuka 26 kilang tambahan bagi memproses Pepsi, menjadikan 45 kilang kesemuanya yang bakal beroperasi di USSR demi menampung permintaan yang semakin menggila.

Pertukaran ini menjadikan Pepsi satu-satunya jenama minuman berkarbonat, yang pernah mempunyai angkatan perang sendiri.

Pada 9 April 1990, media Amerika Syarikat mula melaporkan tentang kejayaan rundingan di antara USSR dan PepsiCo, bagi melakukan pertukaran terbesar sepanjang kerjasama mereka - melibatkan nilai tukaran sebanyak $3 billion.

Sekiranya berjaya, perjanjian itu bakal menjadi urusniaga terbesar pernah berlaku di antara sebuah syarikat milik Amerika Syarikat dengan kerajaan Soviet. Dalam perjanjian itu,

Soviet bersetuju untuk menukarkan 10 kapal pengangkut minyak dan kapal pengangkut lain, dengan syarat PepsiCo akan memperkembangkan lagi perniagaan mereka serta memodenkan teknik pembuatan yang ada.

Pertambahan 4 kilang baru menjadikan 50 buah kilang kesemuanya lengkap dengan teknologi bagi membolehkan minuman Pepsi dibekalkan dalam tin aluminium menggantikan botol kaca, menjadi syarat utama yang perlu dipatuhi PepsiCo seandainya mahu urusniaga itu dianggap berjaya.

Selain itu, kelonggaran import masuk produk Soviet ke Amerika Syarikat membolehkan PepsiCo kembali mengedarkan Stolichnaya Vodka ke pasaran sana. Perjanjian itu dipersetujui akan kekal sehingga tahun 2000, sebelum perlu dirombak semula.

Malang bagi kedua-dua pihak, Kesatuan Soviet runtuh pada tahun 1991 menamatkan perjanjian lumayan yang telah dimeterai. Disebabkan oleh terpecahnya USSR menjadi beberapa buah negara, perang merebut pasaran minuman berkarbonat kembali disertai Coca-Cola.

Namun Pepsi terus rapat dengan Russia. Pada tahun 2009, kilang pengeluaran terbesar PepsiCo dibuka di Moscow dan sehingga kini, Pepsi terus sinonim sebagai minuman kegemaran masyarakat di sana.


Bagaimana Singapura Menjadi Antara Negara Terkaya Di Dunia?

Jika dibandingkan dengan Malaysia dari segi saiz, Singapura adalah sebuah negara yang tersangat kecil. Saiznya lebih kecil daripada negeri Perlis bahkan anda boleh memandu ke seluruh negara hanya dalam masa satu jam sahaja.

Tetapi walaupun saiznya yang kecil dan kekurangan sumber daya semula jadi, 5.6 juta rakyat Singapura menikmati salah satu pendapatan purata tertinggi di dunia, lebih tinggi daripada negara-negara seperti Jerman, Perancis dan Jepun.

Singapura tidak mempunyai sumber seperti arang batu atau minyak, namun ia memiliki kelebihan yang mana tidak dapat dibeli oleh mana-mana negara, iaitu lokasi.

Pulau ini terletak di tengah-tengah laluan perdagangan penting yang menghubungkan Asia ke Eropah.

Ini adalah sebab utama mengapa British memutuskan untuk mendirikan jajahan di Singapura pada tahun 1819.

Akan tetapi, lokasi bukanlah satu-satunya penyebab mengapa negara ini sangat beruntung.

Ini kerana terdapat juga beberapa buah negara yang terletak berhampiran seperti Malaysia dan Thailand yang dapat memanfaatkan lokasi strategik, tetapi tidak begitu berjaya.

Tidak seperti beberapa jiran Singapura termasuklah Malaysia, yang ingin memisahkan diri dari sejarah penjajahan mereka, Singapura terus menjalinkan hubungan erat dengan Britain.

Malah, hubungan ini berterusan walaupun setelah ia merdeka pada tahun 1965, satu keputusan yang memberitahu seluruh dunia bahawa Singapura sedia bekerjasama dalam hubungan perdagangan.

Ini sangat penting kerana umum tahu bahawa eksport membantu membina dan mengembangkan ekonomi.

Namun pada ketika itu, ia bukanlah sesuatu yang diketahui oleh ramai.

Singapura, Hong Kong, Taiwan dan Korea Selatan menjadi terkenal sebagai empat harimau Asia dan membangun dengan pesat sejak tahun 1960-an.

Pembangunan ekonomi pesat oleh negara-negara ini didorong oleh eksport, perindustrian dan yang lebih penting adalah campur tangan pemerintah terutamanya bagi Singapura.

Di Singapura, mogok buruh adalah satu perkara biasa pada tahun 1960-an, ditambah pula dengan pengangguran yang tinggi.

Tak cukup dengan itu, berlaku krisis perumahan di mana Singapura menjadi salah satu penempatan setinggan terbesar di dunia.

Jadi, bagaimana kerajaan Singapura membina tenaga kerja yang lebih berdisiplin untuk menarik pelaburan?

Salah satunya adalah dengan memberikan motivasi kepada pekerja untuk bekerja lebih berdisipilin, iaitu untuk memiliki rumah sendiri.

Ini adalah sebab mengapa salah satu agensi kerajaan Singapura yang pertama ditubuhkan menumpukan sepenuh perhatian untuk membina perumahan awam yang berpatutan dan mampu milik.

Dengan inisiatif ini, jumlah populasi yang tinggal di perumahan awam pada tahun 1960-an iaitu sekitar 9% meningkat melebihi 80% pada hari ini.

Ditambah pula dengan hak-hak majikan yang lebih hebat, maka mogok menjadi tersangat jarang.

Pada masa yang sama, kerajaan Singapura menarik pelaburan asing melalui insentif cukai, mengembangkan ekonomi dan mengurangkan pengangguran, yang turun dari anggaran 14% pada tahun 1959 menjadi 4.5% pada tahun 1970-an.

Menjelang tahun 1980-an, Singapura menjadi hab pembuatan serantau dan ia merupakan pengeluar pemacu cakera keras terbesar di dunia.

Tetapi pada hari ini, pembuatan hanya merangkumi sekitar 20% sahaja daripada KDNK Singapura.

Jika dilihatkan kepada pertumbuhan KDNK Singapura, kita dapat melihat dua lonjakan terbesar, satu bermula pada lewat tahun 1980-an dan satu lagi pada permulaan alaf baru.

Apa yang ironinya adalah lonjakan ini sebenarnya disebabkan oleh kemerosotan yang dihadapi mereka.

Pada tahun 1985, Singapura memasuki kemelesetan pasca kemerdekaan pertamanya, yang mendorong pemerintah untuk memperkenalkan langkah-langkah baru.

Syarikat milik negara seperti telekomunikasi telah diswastakan untuk menjadikannya lebih kompetitif.

Kemudian pada awal abad ke-21, industri perkhidmatan seperti kewangan dan insurans diliberalisasikan dengan lebih lagi.

Keterbukaan itu membantu meningkatkan bahagian perkhidmatan dari hanya 24% daripada KDNK pada tahun 1985 kepada lebih daripada 70% pada tahun 2017.

Syarikat-syarikat multinasional mula menubuhkan ibu pejabat serantau di Singapura dan ini menarik lebih banyak pelabur-pelabur besar dunia sekaligus meningkatkan daya tarikan Singapura terhadap korporat dan seterusnya KDNK mereka.

Kini, Singapura disenaraikan sebagai salah satu tempat paling mudah untuk menjalankan perniagaan di dunia dan mendapat pujian kerana berjaya melakukan transformasi dari ekonomi membangun kepada ekonomi maju.

Namun satu persoalan yang sangat penting perlu kita tanya, iaitu adakah sebahagian besar rakyat Singapura berasakan mereka kaya?

Dan dua sebab yang menyebabkan rakyat negara pulau ini berasa sedemikian adalah kos hidup yang tinggi dan ketaksamaan.

Untuk lima tahun berturut-turut, Singapura telah dinobatkan sebagai bandar termahal di dunia, di hadapan New York dan London.

Ini terutamanya disebabkan oleh cukai ke atas kereta yang mana menjadikan Singapura tempat paling mahal di dunia untuk membeli dan memiliki sebuah kereta.

Singapura juga merupakan tempat ketiga termahal di dunia untuk membeli pakaian.

Namun dari segi penjagaan diri, barangan rumah dan bantuan domestik di Singapura adalah lebih murah berbanding bandar-bandar besar yang lain.

Walaupun Singapura kaya dengan KDNK per kapita, gaji bulanan rata-rata adalah sekitar $ 3,270 bersamaan dengan RM 10,019.70

Jumlah tersebut boleh dianggap agak banyak, namun 20% daripadanya dimasukkan ke dalam akaun simpanan wajib.

Anda boleh menggunakan akaun tersebut untuk membayar bil perubatan, perumahan dan pendidikan, tetapi ia menyekat daya beli penduduk.

Dan walaupun Singapura memiliki sekitar 184,000 jutawan, namun ia juga mempunyai kadar ketaksamaan pendapatan yang sangat tinggi jika dibandingkan dengan negara maju yang lain.

Untuk itu, kita perlu merujuk kepada pekali Gini, satu skala yang digunakan untuk mengukur ketaksamaan pendapatan di mana 0 adalah yang paling sama rata dan 1 adalah yang paling tidak sama rata.

Selepas mengambil kira cukai dan pemindahan, pekali Gini Singapura adalah 0.356 pada tahun 2017.

Ini jauh lebih teruk daripada negara-negara seperti United Kingdom, Jepun, Korea Selatan dan Jerman. Sebagai perbandingan, pekali Gini bagi Malaysia adalah 0.399 pada tahun 2017.

Sebuah institut penyelidikan telah mencetuskan perbahasan awam mengenai perpecahan dalam kelas sosial selepas ia menemui bahawa secara purata, rakyat Singapura yang tinggal di perumahan awam mempunyai kurang daripada seorang rakan yang tinggal di perumahan persendirian.

Kerajaan Singapura telah mengenal pasti masalah ketaksamaan ini sebagai keutamaan negara, namun masalah ini dilihatkan masih tidak dapat ditangani dengan begitu berkesan.

Konklusinya, sebuah negara yang sangat kaya tidak bermakna rakyat negara tersebut berasa kaya atau hidup dalam kesenangan. Semuanya terletak kepada polisi kerajaan dan bagaimana kekayaan itu ditadbir serta diagihkan kepada yang berkenaan.


Sejarah Pencemaran Radioaktif Bukit Merah 1982

Sebelum kilang memproses nadir bumi Lynas Advance Materials Plant (LAMP) memulakan operasinya di Pahang, ianya telah ditentang oleh ramai pihak terutamanya penduduk tempatan. Malah, isu ini juga pernah dibahaskan di peringkat parlimen.

Namun, walaupun halangan demi halangan yang perlu ditempuhi, Lynas akhirnya dibenarkan beroperasi pada tahun 2012 di pusat perindustrian Gebeng, Kuantan Pahang. Lokasi ini dipilih kerana kawasan ini memiliki semua sumber yang diperlukan untuk menjalankan operasi dengan kos yang lebih rendah daripada rancangan awal pembukaannya di kawasan Western Australia.

Penentangan pembukaan Lynas di Malaysia ini kebanyakannya berkisar mengenai kerisauan sisa buangan nadir bumi ini yang didakwa mengandungi radioaktif. Kerisauan dan penentangan penduduk ini ada asasnya memandangkan pencemaran radioaktif amat merbahaya dan mempunyai kesan jangka panjang kepada kesihatan.

Kali ini, kami bukanlah ingin memperkatakan mengenai Lynas sebalinya ingin mengimbau kembali tragedi pencemaran radioaktif yang pernah menggemparkan negara satu ketika dahulu.

Tragedi yang dimaksudkan adalah kes pencemaran sisa radioaktif yang berlaku di Bukit Merah, Perak sekitar tahun 1982.

Pada tahun 1979, syarikat Asian Rare Earth Sdn. Bhd (ARE) telah ditubuhkan. Syarikat ini mula beroperasi pada tahun 1982 dan merupakan syarikat mengekstrak yttrium daripada bahan mineral monazite. Yttrium merupakan sejenis nadir bumi dan monazite turut mengandungi bahan radioaktif lain antaranya thorium dan uranium.

Syarikat ini juga bukan calang-calang kerana pemegang saham utamanya adalah Mitsubishi Chemical Industries Ltd (35%), Beh Minerals (35%), Lembaga Urusan Tabung Haji (20%) dan selebihnya beberapa individu persendirian.

Pembukaan kilang berisiko tinggi ini telah mendapat nasihat daripada Pusat Penyelidikan Tun Ismail (Puspati) dari Kementerian Sains, Teknologi dan Alam Sekitar sebelum pembukaannya.

Hasil perbincangan ini, telah diputuskan bahawa sisa pemprosesan monazite itu kelak akan menjadi hak milik dan tanggungjawab pihak kerajaan negeri Perak. Sisa pemprosesan ini disimpan kerana dikatakan berpotensi digunakan sebagai sumber tenaga nuklear.

Pada awalnya, sebuah kawasan seluas 9 ekar yang terletak di Parit, Perak telah dipilih sebagai tapak untuk membangunkan kilang ARE ini. Walau bagaimanapun, akibat bantahan daripada ramai pihak terutamanya penduduk tempatan, lokasinya telah diubah kira-kira 7 km daripada Kampung Baru Bukit merah.

Sejak kilang ini mula beroperasi, penduduk di kawasan penempatan terdekat di pekan Papan mengeluh bahawa asap dan bau yang kurang menyenangkan daripada kilang ARE amat mengganggu hidup mereka. Penduduk mengalami kesukaran bernafas dan pedih mata akibat akibat pencemaran udara ini.

Selama bertahun-tahun lamanya, keluhan mereka ini tidak diendahkan. Lebih mendukacitakan, penduduk setempat telah menemui bukti bahawa kilang ARE ini telah membina parit khas yang mengalirkan pembuangan sisa radioaktif ini ke sebuah kawasan yang terletak berhampiran dengan kampung mereka.

Pada 1984, penduduk Papan dan pekan berdekatan telah menandatangani satu surat bantahan rasmi kepada beberapa pihak antaranya Perdana Menteri, Menteri Kesihatan, Menteri Besar Perak dan Menteri Sains, Teknologi dan Alam Sekitar. Respon-respon yang diterima amat mendukacitakan.

Bertitik-tolak daripada ini, beberapa siri demonstrasi secara aman telah dilakukan oleh penduduk tempatan agar kerajaan masuk campur. Tidak cukup dengan demonstrasi, penduduk dari Bukit Merah, Lahat, Menglembu dan Taman Badri Shah telah bersama-sama memperjuangkan nasib penduduk Papan dengan menubuhkan Jawatankuasa Bertindak Bukit Merah.

Bagi membuktikan kepada kerajaan bahawa pembukaan kilang ARE itu sangat berisiko kepada penduduk, mereka telah mendapatkan kerjasama daripada beberapa pihak dari dalam dan luar negara untuk membuat kajian terperinci. Antara pihak yang telah terlibat adalah:

Setelah beberapa kali perbincangan dan kes ini turun naik beberapa kali di mahkamah, akhirnya pada tahun 1994 ARE telah mengambil keputusan untuk menutup dan memberhentikan sepenuhnya operasi kilang mereka.

Penutupan operasi ARE ini  merupakan kejayaan terbesar kepada penduduk setempat yang telah membantah pembukaan kilang ini sejak 1982. Sekiranya anda hendak membaca secara lebih mendalam kronologi perjuangan penduduk setempat menentang ARE, boleh rujuk halaman Persatuan Pengguna Pulau Pinang (PENGGUNA).


7 Kuasa Baru Polis Hong Kong Melawan Propaganda Anti China

Dalam filem Hong Kong era 80-an dan 90-an, polis di Hong Kong kebiasaannya akan dipaparkan dalam dua versi.

Yang pertama, sama ada anggota polis itu mempunyai kemampuan mirip perwira ala Jackie Chan atau Chow Yun Fatt.

Dalam satu perspektif yang jauh berbeza, banyak filem Hong Kong turut memaparkan petugas polis Hong Kong sebagai anggota polis yang langsung lemah, seperti yang selalu dipaparkan dalam filem komedi Stephen Chow atau filem-filem kongsi gelap mereka.

Bagaimanapun perubahan politik yang telah berlaku di Hong Kong ketika ini hasil campur tangan China, pasti akan memberikan persepsi baru terhadap kekuatan dan penguasaan pasukan polis wilayah tersebut kepada warga Hong Kong.

Bagi memastikan keselamatan masyarakat Hong Kong, pasukan polis Hong Kong kini diberikan kuasa untuk melakukan penggeladahan tanpa perlu melalui kebenaran daripada pihak mahkamah majistret.

Kuasa ini bagaimanapun dihadkan hanya untuk kes-kes tertentu yang dipercayai mempunyai pengaruh dalam menggugat keselamatan negara.

Apabila kes-kes yang dikenalpasti ini disahkan, pihak polis Hong Kong boleh bertindak hanya dengan kebenaran khas yang diberikan oleh mana-mana anggota polis berpangkat Penolong Pesuruhjaya Polis (Assistant Commissioner) untuk membolehkan sebarang bentuk tindakan susulan tanpa waran.

Pihak polis Hong Kong kini dibenarkan untuk memohon kebenaran daripada mahkamah majistret untuk menghalang mana-mana individu dalam siasatan mereka, daripada meninggalkan wilayah tersebut.

Individu dalam siasatan perlulah menyerahkan dokumen perjalanan diri mereka kepada pihak polis seandainya diminta dan hanya boleh ke luar negara, sekiranya permohonan mereka untuk keluar diterima pegawai majistret atau Pegawai Suruhanjaya Polis.

Undang-undang ini sangat luas skopnya, membenarkan pihak polis menyita atau mengambil alih mana-mana premis yang didapati menjalankan aktiviti pemberontakan atau keganasan di dalamnya, sehingga mampu menggugat keamanan negara.

Apa yang menakutkan, undang-undang ini juga mewajibkan mana-mana individu atau pihak yang mengetahui berlakunya aktiviti sedemikian rupa di premis kejadian, perlulah melaporkan penemuan mereka kepada pihak polis Hong Kong tanpa mengumumkannya kepada pihak lain.

Di antara semua kuasa baru yang diperuntukkan, ini adalah yang paling kontroversi. Pihak polis Hong Kong kini mempunyai kuasa mutlak ke atas mana-mana platform berbentuk elektronik yang didapati memaparkan mesej yang menggugat keselamatan negara.

Kini, polis Hong Kong mempunyai kuasa untuk mengarahkan mana-mana anggota mereka untuk mengarahkan pengendali platform, pengendali pelayan atau pengendali internet untuk memadam mesej tersebut atau lebih keras, menghalang terus akses suspek secara mutlak.

Sekiranya pengendali platform gagal mengendalikan kerjasama, penyitaan barangan-barangan yang dipercayai mengandungi maklumat yang diperlukan. Sekiranya sampai ke tahap itu, pengendali juga perlulah membekalkan semua informasi berkenaan suspek serta kata laluan yang diperlukan untuk mengakses akaun suspek.

Salah satu perkara yang sudah pasti akan cuba dipatahkan kerajaan China di Hong Kong, adalah pengaruh Taiwan dan ubatnya sudah tentu ada.

Polis Hong Kong kini mempunyai kuasa penuh atas kebenaran Suruhanjaya Sekuriti mereka, boleh menyiasat mana-mana organisasi milikan pihak tempatan atau luar negara yang bergerak di Hong Kong, tidak kiralah mereka terlibat dengan gerakan pro Taiwan atau sebarang bentuk propaganda lain.

Kesemua organisasi yang disiasat wajib menyerahkan senarai dokumen lengkap yang mengandungi senarai aktiviti, senarai keahlian, jumlah aset, pecahan pendapatan, punca pendapatan dan jadual perbelanjaan organisasi, dalam tempoh yang ditetapkan pihak polis.

Pihak polis Hong Kong kini mempunyai kuasa penuh atas kebenaran Ketua Eksekutif wilayah tersebut untuk menjalankan intipan komunikasi, sama ada ke atas panggilan, data, muat turun dan muat naik capaian internet mana-mana suspek.

Atas tujuan untuk membantu melindungi kepentingan negara, pihak polis Hong Kong kini boleh mendapatkan perintah mahkamah bagi mewajibkan mana-mana suspek dalam siasatan untuk mendedahkan maklumat, sama ada dalam bentuk lisan, bertulis atau digital yang dirasakan boleh membantu siasatan.

Tujuh kuasa baru pihak polis Hong Kong itu turut sama disertai dengan senarai hukuman yang boleh dikenakan ke atas pihak yang ingkar atau enggan memberikan kerjasama.

Bagi individu yang diarahkan memadam mesej anti kerajaan tanpa alasan munasabah, mereka bakal berdepan denda HK$100,000 (RM55,200) atau/dan hukuman penjara satu tahun. Sekiranya pembekal perkhidmatan internet, pengendali platform atau pengelola media gagal mengikuti arahan yang diberikan, mereka boleh didenda jumlah serupa atau/dan penjara 6 bulan.

Penglibatan warga Hong Kong dalam mana-mana organisasi pro-Taiwan boleh mengakibatkan seseorang berhadapan dengan denda HK$100,000 dan penjara sehingga 6 bulan.

Lebih malang, sekiranya mana-mana suspek atau individu didapati dengan sengaja tidak mendedahkan maklumat yang diperlukan, menipu atau sengaja menahan bahan bukti - mereka boleh didenda jumlah sama dengan hukuman penjara sehingga 2 tahun.

Apa pandangan anda tentang 7 kuasa baru polis Hong Kong? Adakah perlu peraturan sekeras ini diperkenalkan atau China sebenarnya bertindak melampaui batas, demi melindungi kepentingan mereka?

Implementation Rules for Article 43 of the Law of the People's Republic of China on Safeguarding National Security in the Hong Kong


Sejarah Bagaimana Singapura Jatuh Ke Tangan British

Salah satu isu yang akan mendapat reaksi hangat daripada pembaca Iluminasi, adalah isu hak milikan Singapura.

Ramai juga pembaca kami masih lagi mempunyai tanggapan bahawa kerajaan Malaysia masih mempunyai hak ke atas Singapura. Kami perlu jelaskan lebih awal - ada sebab yang sangat kukuh untuk Singapura menuntut atau diberikan kemerdekaan daripada negara kita - memisahkan dua masyarakat yang sama asalnya kepada dua negara berbeza.

Untuk memahami isu ini, kita perlu melihat semula peristiwa yang telah berlaku pada abad ke 19, yang kami harap dapat memperjelaskan kepada anda berkenaan isu ini.

Kisah tentang sejarah pemilikan Singapura perlu dimulakan semasa era kejatuhan kerajaan Melaka ke tangan Portugis, pada tahun 1511.

Titik sejarah ini menyebabkan Sultan Mahmud yang ditumbangkan, melarikan diri ke Johor untuk memulakan penubuhan kerajaan Johor pada tahun 1512.

Walaupun berdepan serangan balas pelbagai pihak daripada Portugis, Belanda, Siam dan akhirnya British - kerajaan Johor tetap mampu bertahan dan negeri Johor yang ada sekarang, adalah warisan turun temurun kerajaan itu.

Hasil kerjasama Johor dengan Belanda pada awal abad ke 17 untuk menyerang kembali Portugis seterusnya merampas Melaka, membolehkan Johor meluaskan jajahan mereka sementara Melaka jatuh ke tangan Belanda.

Kedatangan British ke Tanah Melayu yang bermula di Georgetown, Pulau Pinang sekitar tahun 1786 memulakan konflik antara British dan Belanda di sini. British yang bercita-cita besar mula menjalankan siri peperangan bagi meluaskan jajahan mereka.

British yang pada ketika itu sudah menguasai Pulau Pinang dan Bengkulu di Sumatera, merasakan wujudnya keperluan penting untuk mereka mempunyai sebuah pusat perdagangan di Selat Melaka, bagi mengurangkan dominasi Belanda di Melaka.

Stamford Raffles, Gabenor Bengkulu ketika itu meninjau beberapa lokasi yang sesuai sebelum memilih kawasan Singapura untuk tujuan tersebut. Di sinilah bermulanya siri-siri kerjasama antara kerajaan Johor yang ketika itu menguasai Singapura dengan British.

Temenggung Abdul Rahman lahir pada tahun 1755 merupakan cucu kepada Temenggung Abdul Jamal, Temenggung Johor yang pertama.

Temenggung Abdul Rahman dilantik ke jawatan tersebut bermula pada tahun 1806, atas perkenan Sultan Mahmud Riayat Shah, Sultan Johor ke 15.

Selepas dilantik, Temenggung Abdul Rahman membawa bersama ahli keluarga dan pengikutnya ke Singapura, bagi menubuhkan pusat pentadbiran baru di situ pada tahun 1811, di bawah pemerintahan kerajaan Johor.

Peranan Temenggung dalam sistem kerajaan Johor agak besar pengaruhnya ketika itu. Temenggung merupakan pemimpin nombor 2 dalam kerajaan Johor, mempunyai kuasa mentadbir yang agak luas namun masih memerlukan perkenan Sultan Johor sebelum apa-apa keputusan besar dilakukan.

Pada era tersebut, kedudukan Sultan Johor berhadapan ketidakstabilan selepas Sultan Mahmud Shah III mangkat tanpa sempat menamakan pewarisnya. Berlaku perebutan kuasa diantara dua adik beradik tiri iaitu Tengku Hussein yang lebih tua dengan adik tirinya, Tengku Abdul Rahman (berbeza dengan Temenggung Abdul Rahman).

Kegagalan waris sebenar Tengku Hussein untuk berada di sisi ayahnya semasa kemangkatan Baginda menyebabkan kelayakan beliau dicabar beberapa orang pembesar istana, yang mahukan Tengku Abdul Rahman memegang takhta.

Tengku Abdul Rahman naik menaiki takhta dengan gelaran Sultan Abdul Rahman Muazzam Shah dan Tengku Hussein terpaksa berputih mata, memilih untuk melarikan diri ke Riau.

Rapat dengan Belanda, pemerintahan Sultan Abdul Rahman sebagai Sultan Johor berdepan konflik kerana beberapa isu perlantikannya khasnya melibatkan sokongan Temenggung Abdul Rahman sendiri.

Temenggung Abdul Rahman cenderung untuk menyokong Tengku Hussein sebagai Sultan Johor disebabkan oleh status beliau sebagai pewaris yang layak, berdasarkan susur galur tradisi penyerahan kuasa ketika itu.

Mengetahui status sebenar pergolakan antara dua pewaris Sultan Johor yang ada, Raffles mempergunakan kedudukan Tengku Hussein bagi membolehkan British bertapak di Singapura.

Perbincangan di antara Temenggung Abdul Rahman dengan Stamford Raffles berjaya mewujudkan satu perjanjian bersifat sementara, dimeterai pada 30 Januari 1819. Dalam perjanjian tersebut, British melalui Syarikat India Timur Inggeris dibenarkan membuka kilang dan pelabuhan di Singapura.

Sebagai balasan, British perlu bersetuju untuk melindungi kedudukan Tengku Hussein dan Temenggung Abdul Rahman serta membayar $5,000 dan $3,000 riyal Sepanyol setahun kepada mereka berdua. Singapura pula tidak dibenarkan menjalinkan kerjasama dengan mana-mana kuasa luar selagi mana British masih bertapak di situ.

Untuk memuktamadkan perjanjian yang telah berjaya dicapai, persetujuan Sultan Johor diperlukan.

Raffles berjanji akan mengisytiharkan sokongan kepada Tengku Hussein sebagai Sultan Johor yang sah,menyediakan angkatan tentera di Singapura bagi mempertahankan kedudukan beliau. Tengku Hussein di bawa ke Singapura, memberikan persetujuan ke atas perjanjian yang telah dibuat pada 6 Februari 1819.

British menyatakan sokongan kepada Tengku Hussein sebagai Sultan Johor dan Singapura yang sah, naik dengan gelaran Sultan Hussein Muhamad Shah.

Walaupun perjanjian sudah dimeterai, apa yang dipersetujui tidak memberikan Raffles kuasa penuh ke atas pentadbiran Singapura. Keputusan-keputusan yang dibuat masih perlu melalui kebenaran Sultan Hussein.

Segala aktiviti perdagangan yang dijalankan, perlu melalui cukai yang dikenakan ke atas setiap transaksi - menandakan kuasa British ke atas Singapura agak terhad, hanya berlegar di dalam kawasan kilang yang telah dibina sahaja.

Pada tahun 1824, perjanjian di antara British dan Belanda yang dicapai, membolehkan pertukaran tanah-tanah jajahan kedua-dua koloni menyebabkan British memperluaskan pengaruh mereka di Tanah Melayu. Melaka dipindahkan ke tangan British, membolehkan British menguasai 3 pelabuhan utama ketika itu - Pulau Pinang, Melaka dan Singapura.

Dalam masa yang sama, Belanda juga mengiktiraf kedudukan British di Singapura.

Disebabkan perubahan ini, kedudukan British di Singapura sudah dianggap tidak lagi terancam dan kedudukan Sultan Hussein Shah, dianggap tidak lagi relevan untuk dikekalkan.

Perubahan dinamik politik ini menyebabkan British mula memberi tekanan kepada Sultan dan Temenggung Abdul Rahman untuk menyemak semula perjanjian di antara kedua-dua pihak, bagi membolehkan British menguasai sepenuhnya pentadbiran Singapura.

Menyedari kuasa serta pertahanan Singapura yang perlu bergantung kepada British sepenuhnya yang bertanggungjawab mengangkat beliau, Sultan Hussein tidak ada jalan lain selain daripada bersetuju untuk melakukan perjanjian baru.

Pada 2 Ogos 1824 bertempat di Government Hill kawasan kediaman Residen British, John Crawfurd (gambar atas), Sultan Hussein dan Temenggung Abdul Rahman bersetuju untuk menyerahkan Pulau Singapura kepada Syarikat India Timur Inggeris.

Dalam perjanjian yang dirangka, artikel ke 2 dalam perjanjian yang dinamakan sebagai Perjanjian Crawfurd termaktub bahawa :

"Their Highnesses the Sultan Hussain Mahomed Shah and Datu Tumungong  Abdul Rahman Sri Maharajah hereby cede in full sovereignty and property  to  the Honourable the English East India Company,  their heirs and successors for ever, the Island of Singapore, situated in the Straits of Malacca together with-the adjacent seas, straits, and islets, to the extent of ten geographical  miles, from the coast  of the said main Island of Singapore."

Sebagai pampasan kepada penyerahan pulau tersebut kepada British, Sultan Hussein akan menerima pampasan sebanyak 33,200 dollar Sepanyol dan elaun bulanan 1,300 dollar sepanjang hidup.

Sementara Temenggung Abdul Rahman akan menerima 700 dollar elaun bulanan sepanjang hidup dan 26,800 pampasan atas penyerahan kuasa.

Kedua-duanya dibenarkan untuk terus menetap di Singapura, walaupun John Crawfurd menawarkan Sultan Hussein 20,000 dan Temenggung Abdul Rahman 15,000 untuk meninggalkan Singapura.

Temenggung Abdul Rahman meninggal dunia pada tahun 1825, mengakibatkan Sultan Hussein kehilangan penyokongnya yang paling setia.

Baginda terus kekal di Istana Kampung Glam yang menjadi kediaman rasminya semenjak bergelar Sultan di Singapura, sebelum berpindah ke Tengkera, Melaka pada tahun 1834. Sultan Hussein Shah mangkat pada bulan September 1835 dan dikebumikan di Masjid Tengkera.

Sehingga kini, kesilapannya akan terus menjadi igauan yang menghantui anak bangsanya.


Kenapa Korea, Cyprus dan Ireland Terpisah Kepada Utara dan Selatan?

Sejarah dunia telah menunjukkan bukti berlakunya banyak perpecahan sesebuah masyarakat.

Sebagai contoh, Vietnam dahulu ada Vietnam Utara dan Vietnam Selatan. Jerman Timur dan Barat dipisahkan melalui tembok Berlin. Sementara negeri-negeri Itali telah melalui proses unifikasi panjang yang menyatukan mereka semua di bawah satu sistem pentadbiran.

Namun bukan semua masyarakat dunia berjaya menjalani proses penyatuan ini dengan berjaya.

Salah satu pembelahan negara yang menimbulkan kontroversi besar, 'perang dingin' antara kedua-dua negara Korea yang sebenarnya serumpun terus berjalan hingga kini.

Kami pun sudah melaporkan tentang insiden pengeboman bangunan yang dikongsi kedua-dua buah negara yang berlaku pada 17 Jun 2020. Kenapa dua negara serumpun ini mereka berpecah dua?

Sejarahnya, Korea merupakan satu empayar sejak bermulanya Dinasti Silla pada abad ke 7 dan terus kekal sehinggalah era Dinasti Joseon, pada awal abad ke 20. Empayar Korea jatuh ke tangan Jepun bermula 1910 sebelum Jepun tewas tahun 1945, menyebabkan Amerika Syarikat dan Soviet mula berebut kuasa pentadbiran di situ.

Kerajaan Amerika Syarikat melukis garis sempadan, membahagikan Korea kepada dua - utara milik Soviet untuk mentadbir sementara Selatan diletak di bawah kuasa mereka, dengan perancangan untuk kedua-duanya disatukan pada tahun 1948 di bawah pentadbiran warga tempatan.

Namun perang ideologi terus memisahkan kedua-dua kawasan, selepas Amerika melantik Presiden Syngman Rhee yang anti komunis sebagai Presiden pertama Korea Selatan.

Soviet pula melantik pemimpin pro Komunis, Kim Il-sung yang juga seorang tentera berpangkat Mejar dalam angkatan Red Army Soviet, sebagai pemimpin utama Korea bahagian utara.

Usaha Kim Il-sung menyatukan Korea di bawah pentadbiran Komunis pada tahun 1950 memulakan Perang Korea, yang akhirnya menyebabkan kedua-dua negara kini membawa haluan berbeza serta mengalami nasib yang sangat berlainan sekali.

Kewujudan dua buah negara berbeza iaitu Cyprus Utara dan Cyprus di sebuah pulau yang terletak berhampiran Greece, Lebanon dan Turki, merupakan solusi yang digunakan bagi menyelesaikan konflik antara kedua-dua komuniti yang ada di dalamnya.

Bagaimanapun, perlu kita ketahui - masyarakat antarabangsa secara rasmi hanya mengiktiraf kewujudan negara Republik Cyprus. Ini menandakan kewujudan Cyprus Utara yang setakat ini hanya diiktiraf oleh Turki, dianggap tidak sah dan isu kewujudan Cyprus Utara kekal bergolak sehingga ke hari ini.

Selepas kejatuhan Empayar Uthmaniah, Pulau Cyprus bertukar hak milik kepada Empayar British menyebabkan komuniti etnik Turki yang sudah mendiami pulau tersebut bertindak meninggalkan rumah mereka, menjadikan penduduk beretnik Turki di situ sebagai kumpulan minoriti.

Kemerdekaan berjaya dicapai Cyprus pada tahun 1960 setelah melalui beberapa siri rundingan, dengan dua syarat utama kerajaan Britain perlu dipatuhi.

Dua syarat utama itu adalah etnik Greek Cyprus yang majoriti tidak boleh mengusahakan penyatuan semula Cyprus dengan Greece dan etnik Turki Cyprus pula harulsh berhenti untuk memisahkan wilayah utara yang didiami mereka.

Pada awal tahun 1963 Presiden Cyprus, Archbishop Makarios memperkenalkan pindaan kepada 13 perkara yang dilihat akan melemahkan pengaruh etnik Turki di Cyprus.

Walaupun mendapat tentangan serta dianggap tidak sah di mahkamah, pada 30 November 1963 pindaan tersebut tetap dilaksanakan kerajaan Cyprus sebelum rancangan kerajaan yang dikuasai etnik Greece di situ untuk menyatukan semula Cyprus dengan Greece, terbongkar.

Dalam rancangan tersebut, pemimpin etnik Greece di Cyprus dilihat memberi kebenaran untuk melaksanakan pembersihan etnik ke atas komuniti Turki yang ada bagi memastikan tiada halangan ke atas usaha untuk Cyprus diletakkan di bawah naungan Greece.

Pada 21 Disember 1963, insiden pembunuhan dua orang etnik Turki oleh polis berketurunan Greek berlaku, memulakan konflik panjang yang akhirnya menyebabkan Cyprus terbahagi kepada dua secara tidak rasmi.

Turki kekal menjadi kerajaan dunia yang terus menyokong Cyprus Utara dari segi ekonomi, biarpun kerajaan Cyprus Utara dianggap sebuah kerajaan haram.

Nampak tak tema sama terhadap yang berlaku kepada Korea dan Cyprus; bagaimana campur tangan penjajah akhirnya menyebabkan perbalahan di kalangan ahli masyarakat, yang akhirnya menyebabkan sebuah negara terbelah dua?

Kesan peninggalan yang sama kelihatan cukup jelas kepada masyarakat Ireland, selepas mereka melalui era yang dinamakan sebagai 'The Troubles' atau 'Era Masalah', yang berlangsung hampir 30 tahun.

Pulau Ireland diperintah oleh England sejak abad ke 12, menyebabkan masyarakat mereka perlu berdepan dengan dominasi pihak luar beratus-ratus tahun lamanya. Perseteruan antara England dan masyarakat Ireland didorong oleh isu agama, kerana Ireland dikuasai gerakan Katolik sementara England pula mahu memperkembangkan ajaran Protestan.

Bagi mematikan terus gerakan Katolik, England mengambil langkah kejam, membunuh penduduk asal Ireland dengan alasan enggan bertukar kepada Protestan.

Disebabkan oleh kewujudan tanah-tanah kosong baru tidak bertuan di Ireland, England membawa masuk keluarga-keluarga dari England dan Scotland ke Ireland. Ini menyebabkan kemasukan ramai rakyat luar ke situ menyebabkan pegangan ideologi agama di Ireland, mula dikuasai Protestan sekitar abad ke 18.

Bagi penduduk baru Ireland, mereka mendapat bantuan penuh England kerana memperbaiki kehidupan mereka.

Tindakan ini melahirkan rasa setia kepada England dan juga aliran Protestan, menjadikan penduduk Ireland (yang asalnya pendatang) mula marah apabila penduduk asal Ireland memulakan gerakan 'Home Rule' pada 1870 bagi menyatukan semangat nasionalisme orang asal Ireland serta pendokong Katolik.

Bagi penduduk asal, Ireland milik mereka dan sepatutnya diperintah mereka.

Semangat nasionalisme mendorong penyatuan orang Ireland menyebabkan permintaan gerakan 'Home Rule' mula diterima sebagai sebahagian daripada undang-undang Ireland.

Kumpulan yang setia dengan England dan Protestan tetap enggan menyerah kalah menyebabkan perang saudara mula tercetus antara kedua-duanya iaitu kumpulan pro penduduk pribumi melawan kumpulan berketurunan pendatang.

Pada tahun 1916, pejuang asal Ireland berjaya merampas Dublin, mengisytiharkan penubuhan Republik Ireland yang bebas daripada campur tangan England.

Tindakan itu ditangani dengan keras oleh England, namun gerakan warga asal Ireland tidak lagi dapat disekat kerana telah menjadi terlalu besar.

Orang asal Ireland berjaya menubuhkan sebuah kerajaan yang berpusat di Dublin pada tahun 1921 selepas pilihanraya.

Perjanjian di antara kerajaan yang berjaya dibentuk dengan England memberikan pilihan kepada 32 wilayah yang ada, sama ada mahu menyertai Republik Ireland atau kekal di bawah penguasaan England.

6 wilayah memilih untuk kekal di bawah England iaitu Fermanagh, Tyrone, Derry, Antrim, Armagh dan Down membentuk Ireland Utara yang terus dibawah pemerintahan Ratu Elizabeth II sehingga kini.

26 lagi wilayah menyertai 'Negeri-Negeri Ireland Bebas' yang akhirnya menjadi Republik Ireland.


Asal-Usul Nama 6 Universiti Terkemuka Dunia

Kisah warganegara kita terpilih untuk memasuki salah satu universiti terkemuka dunia, patut menjadi sumber inspirasi kepada kita semua khasnya golongan anak muda.

Tidak ramai anak muda kita berjaya masuk ke dalam kelompok pelajar yang layak menyertai universiti dan kolej berprestij yang mengumpulkan minda-minda terbaik dunia, saban tahun.

Apabila disebutkan tentang universiti terbaik yang menjadi idaman ramai pelajar seluruh dunia, akan ada beberapa nama yang kerap disebut seperti Oxford, Harvard, Yale dan sebagainya. Tahukah anda bagaimana pusat-pusat pengajian ini mendapat namanya?

Harvard University merupakan universiti tertua di Amerika Syarikat, dinamakan sempena seorang lelaki Inggeris bernama John Harvard, anak kelahiran London pada tahun 1607.

Seorang yang sangat rajin membaca, nasib Harvard agak baik kerana mewarisi harta pusaka keluarganya - menjadikan dia seorang yang agak berada. Dia mula membantu pihak gereja serta dilantik memegang jawatan penting dalam masyarakat.

Dalam wasiat kematian beliau, Harvard menyerahkan semua koleksi bukunya yang ada dan separuh daripada hartanya yang ada ketika itu kepada sebuah pusat pengajian yang baru dibuka.

Pada tahun 1639 setahun selepas kematian beliau, mahkamah mengarahkan agar pusat pendidikan itu dinamakan sebagai Harvard Colledge.

Ditubuhkan pada tahun 1769, Dartmouth College merupakan institusi pendidikan paling kecil yang disenaraikan dalam keahlian berprestij Ivy League, namun pencapaian mereka dalam bidang akademik kekal konsisten sejak pembukaannya.

Satu perkara unik tentang Dartmouth adalah tujuan asal penubuhannya, adalah untuk memberikan pendidikan kepada golongan orang asal Amerika serta dalam masa yang sama memperkembangkan ajaran Kristian kepada mereka.

Pengasasnya, Eleazar Wheelock merupakan seorang paderi diberikan bantuan oleh seorang hartawan bernama John Wentworth, menerusi derma dana dan tanah. Jadi Wheelock pada pada awalnya ingin menamakan pusat tersebut dengan nama Wentworth.

Bagaimanapun Gabenor di mana pusat tersebut dibuka, memujuk Wheelock agar menamakan pusat tersebut sebagai Dartmouth sempena nama gelaran yang dipegang William Legge, Earl of Dartmouth yang banyak memainkan peranan dalam Revolusi Amerika untuk mendapatkan sokongan beliau.

Princeton University dibuka pada tahun 1746 dengan nama asalnya College of New Jersey, terletak di pekan Elizabeth.

Pada tahun 1753, pengasas kolej tersebut diberikan tanah seluas 10 ekar yang terletak di Princeton, membolehkan mereka membesarkan operasi yang telah dijalankan serta melakukan pertambahan kemasukan pelajar.

Institusi tersebut hanya mula menggunakan namanya sekarang selepas pertukaran nama dilakukan pada tahun 1896 menjadikannya 'Princeton University' sempena nama pekan di mana institusi itu berada.

Nama asal Princeton adalah 'Princetown', dinamakan sebegitu sempena menghormati Raja William III dari kerabat di-raja Nassau.

Leland Stanford adalah seorang hartawan dalam bidang pembinaan jalan keretapi serta pernah memegang jawatan sebagai Gabenor California.

Dia bersama pasangannya, Jane Lathrop Stanford kehilangan anak mereka Leland Stanford Jr. yang uzur akibat penyakit tifoid sebelum meninggal dunia pada tahun 1884.

Demi memperingati anak mereka, Leland dan Jane merasakan satu-satunya cara terbaik adalah dengan membangunkan sebuah pusat pengajian. Jadi pasangan Stanford mendermakan sebahagian besar harta mereka serta 8,180 ekar tanah milik mereka untuk tujuan pembukaan pusat tersebut.

Walaupun lebih dikenali dengan nama 'Stanford University,' nama rasmi institusi ini adalah Leland Stanford Junior University - sempena mengingati mendiang anak pengasas universiti tersebut.

Apabila nama Yale disebutkan, penulis hanya terbayangkan dua perkara - universiti berprestij yang terletak di Conneticut, Amerika Syarikat atau sebuah jenama sistem peralatan sekuriti pintu yang sangat berkualiti.

Dibuka pada tahun 1701, nama asal Yale University adalah Collegiate School dibuka untuk meramaikan lagi pemimpin masyarakat dalam bidang urus tadbir kerajaan dan gereja. Institusi itu akhirnya berpindah ke lokasi sekarang di New Haven.

Nama 'Yale' yang digunakan sekarang datang daripada nama Elihu Yale, Presiden kepada Syarikat India Timur yang beroperasi di Madras, India.

Yale dikatakan menggunakan kedudukannya untuk memperkayakan diri sepanjang dia bertugas di India, sehinggakan dia dipecat atas beberapa tindakannya yang dianggap tidak berpatutan dengan statusnya.

Sebelum meninggal dunia, Yale mendermakan sejumlah 32 buah buku kepada Collegiate College. Pihak pentadbiran kolej mengambil kesempatan ke atas kemurahan hati Yale, menawarkan pertukaran nama kolej mereka kepada 'Yale College' seandainya beliau menyumbangkan lebih banyak derma.

Elihu Yale tidak melepaskan peluang itu, mendermakan 9 gulung kain tekstil yang dibawa dari India, 417 buah buku dan sebuah potret Raja George I. Kain itu dijual membolehkan pihak pentadbiran mengumpulkan dana sebanyak £800 yang digunakan untuk mendirikan sebuah bangunan baru, diberikan nama Yale College.

Xavier Institute adalah institusi yang sangat istimewa kerana ianya diasaskan oleh Professor Charles Xavier khusus kepada manusia mutan.

Dalam kata lain manusia yang berbeza dari segi induk akibat mutasi genetik. Institusi ini mengajar manusia mutan mengawal kuasa pada masa sama menerapkan nilai-nilai murni kehidupan agar tidak berlaku zalim sesama makhluk yang lain.

Selepas tamat 'Perang Korea' Professor Charles Xavier nekad untuk menubuhkan institusi ini kerana beliau melihat tekanan yang dihadapi oleh puak mutan dan puak manusia biasa. Beliau percaya manusia biasa dan mutan boleh hidup aman damai bersama-sama.

Pada awalnya pusat pengajian ini diberi nama "Xavier's School for Gifted Youngsters" sekitar tahun 1960an

Namanya ditukar kepada Xavier Institute pada tahun 1994 bersempena nama pengasasnya Professor X atau lebih dikenali sebagai Charles Xavier.

Walaupun sudah beberapa kali dibom pihak-pihak tidak bertanggungjawab, institut terkenal ini terus melahirkan graduan yang berktrampilan tinggi serta mempunyai karier yang cemerlang.

Setakat ini belum ada rakyat Malaysia terpilih untuk ke sana, walaupun penduduk daerah Kuantan pernah didakwa mengalami mutasi, disebabkan projek nadir bumi yang dijalankan di sana.


5 Individu Berwajah Mirip Pemimpin Terkenal Dunia

Ada pendapat popular mengatakan di seluruh dunia, wujud 7 orang yang dikatakan menyerupai wajah kita.

Kemungkinan untuk kita menemui individu mirip dengan wajah individu lain sebenarnya agak tinggi juga - apatah lagi melibatkan individu terkenal seperti pemimpin negara dunia.

Berikut adalah lima individu biasa yang namanya naik disebutkan orang ramai, kerana mereka mirip kembar pemimpin dunia.

Berikutan perlantikan Barrack Obama sebagai Presiden Amerika Syarikat, Ilham Anas mula terbuka pintu rezekinya.

Seorang warga Indonesia (kini berusia 46 tahun pada tahun 2020), persamaan wajah beliau dengan Obama mula menjadi buah mulut orang ramai, membuka pelbagai tawaran untuk Ilham menyertai majlis-majlis di mana 'bakatnya' diperlukan.

Popularitinya membantu Ilham diberikan peluang memberikan ucapan dalam salah satu majlis Greenpeace di Thailand, menjadi model iklan di serata dunia serta menandatangani kontrak bersama sebuah syarikat pengurusan bakat di Shenzhen, China.

Wajah Luo Yuanpin yang mirip dengan Presiden Russia, Vladimir Putin ditemui kali tahun 2011.

Yuanpin seorang petani yang tinggal di sebuah kawasan pedalaman di Anhui, mempunyai wajah saling tak tumpah dengan Putin walaupun kedua-duanya jelas datang dari etnik yang berbeza.

Keunikan Yuanpin bukan saja kerana dia mempunyai wajah mirip Putin tetapi turut sama memiliki mata kebiru-biruan sama seperti Putin serta ketinggian serupa 5 kaki 8 inci.

Di antara semua pemilik wajah serupa dengan, Liu Keqing merupakan antara yang paling kurang bernasib baik.

Wajahnya yang mirip dengan Presiden China, Xi Jinping menyebabkan akaun video Tik-Tok miliknya dibekukan serta kandungannya dipadam.

Ini disebabkan undang-undang di China tidak membenarkan penggunaan wajah pemimpin dalam muat naik media sosial dilakukan dan Keqing berhadapan kesukaran, disebabkan wajah sendiri.

Keqing gemar memuat naik video untuk mengajar orang ramai latihan menyanyi melalui Tik-Tok atau Douyin, bagi pengguna di China.

Seorang penyanyi opera berpengalaman dengan suara bariton, Keqing yang kini menetap di Berlin, Jerman mengakui akaun miliknya sudah 3 kali dibuang pengendali Tik-Tok disebabkan masalah melanggar panduan penggunaan.

Seorang warga Hong Kong, Howard pada awalnya memilih untuk menukarkan dirinya menjadi Kim Jong-un, Presiden Korea Utara yang sangat terkenal disebabkan oleh sambutan 'April Fool' yang bakal berlangsung.

Video beliau menggayakan dirinya sebagai Jong-un tular sehinggakan tawaran mula hadir, untuk dia menjadi Jong-un dalam sebuah iklan restoran makanan segera.

Dari situlah Howard melihat peluang untuk beliau menjadikan pintu yang terbuka itu sebagai punca pendapatan tetap.

Pertemuan di antara Donald Trump dengan Kim Jong-un yang sebenar dijadual berlangsung pada 27 dan 28 Februari di Hanoi, Vetnam dianggap peluang besar untuk mempopularkan dirinya.

Howard hadir ke sana cuba untuk memeriahkan suasana, namun telah ditahan pihak berkuasa Vietnam sebelum dihantar keluar - atas alasan masalah pada visa.

Banyak pihak terpaksa mengubah penampilan mereka untuk menjadi Donald Trump.

Namun bagi Dolores Leis Antelo, penampilan semula jadi beliau memang sudah mirip Donald Trump tanpa perlu diubah lagi.

Penemuan Dolores sebenarnya berlaku secara tidak sengaja selepas wartawan di Galicia, Sepanyol hadir ke kawasan tersebut bagi melaporkan tentang aktiviti pertanian di sana.

Salah seorang petugas media merakamkan gambar Dolores berdiri sambil memegang cangkul.

Menyedari wajah wanita itu mirip dengan Trump, imej tersebut dimuatnaik ke laman web Instagram sebelum tular.

Tidak lama masa diperlukan untuk kumpulan anti-Trump menukarkan gambar Dolores menggantikan figura Trump dan pelbagai jenis meme yang lucu, mula dikongsikan di internet.


Kisah Kitab al-Quran Yang Ditulis Dengan Darah Saddam Hussein

Pada 2 Ogos tahun 1990 sekitar jam 2 petang, tentera Iraq mula menyusup masuk menceroboh Kuwait.

Keluarga di-raja Kuwait sempat melarikan diri mendapat perlindungan Arab Saudi namun Kuwait yang kekuatannya jauh lebih kecil berbanding Iraq, mudah ditawan tentera gergasi negara teluk tersebut.

Pencerobohan ini dibuat disebabkan konflik antara Iraq dengan negara Arab, dalam menentukan harga minyak ketika itu.

Iraq mengharapkan penguasaan mereka ke atas telaga minyak Rumailah dapat meredakan tekanan ekonomi yang mereka hadapi, selepas negara-negara Arab bertindak merendahkan harga minyak dengan meningkatkan pengeluaran.

Dengan menguasai telaga minyak tersebut, diharapkan ekonomi Iraq yang pada ketika itu baru selesai peperangan bertahun lamanya dengan Iran; dapat dipulihkan dipacu dengan kenaikan harga minyak.

Tindakan pencerobohan itu memulakan perang yang kita namakan sebagai Perang Teluk, di mana Iraq yang bersendirian, berhadapan Kuwait yang dibantu Amerika Syarikat, Britain, Arab Saudi, Mesir dan Perancis.

Dalam peperangan tersebut, Iraq kalah teruk dan Saddam Hussein mengalami kehilangan pengaruh yang amat besar di kalangan masyarakat Iraq sendiri.

Bagi Saddam, kejayaan menceroboh dan menguasai Kuwait serta tragedi yang menimpa negara mereka semasa dan selepas Perang Teluk, merupakan satu detik bersejarah yang penting kepada Iraq.

Demi memperingati peristiwa tersebut, Saddam yang berjaya mengekalkan kuasanya meluluskan pembinaan sebuah masjid yang dinamakan Umm al-Maarik atau 'Ibu Segala Peperangan', sempena sejarah Iraq berdepan kuasa-kuasa dunia lain sendirian.

Pembinaan masjid ini merupakan salah satu usaha terbesar Saddam untuk membina semula sokongan kepadanya, menggunakan elemen Islamik sebagai mesej propaganda utama.

Di masjid inilah, tersimpannya satu naskhah al-Quran unik yang dikatakan ditulis menggunakan campuran bahan kimia; serta darah yang diambil daripada tubuh Saddam Hussein sendiri.

Bagi memperkukuhkan imej Islamik pemerintahannya, Saddam Hussein meluluskan sebuah projek unik pada tahun 1997, sempena ulang tahun kelahirannya ke 60.

Seorang penulis kaligrafi terkenal bernama Abbas Shakir Joudi dipilih untuk melaksanakan penulisan sebuah kitab al-Quran yang akan ditulis menggunakan darah Saddam sendiri.

Atas tujuan tersebut dalam tempoh 2 tahun - Saddam akan ditemani Abbas dengan bantuan jururawat mengeluarkan darah untuk digunakan.

Abbas dilaporkan menggunakan sekitar 24 ke 28 liter darah Saddam bagi tujuan penulisan, dicampur bahan kimia bagi menghasilkan dakwat yang sesuai untuk manuskrip.

Keseluruhan proses ini dianggarkan mengambil masa lebih dua tahun untuk Abbas menulis kesemua ayat al-Quran yang dalam 605 keping muka surat.

Kitab al-Quran yang siap akhirnya diserahkan kepada Saddam pada bulan September tahun 2000, dijadikan salah satu bahan pameran utama di Masjid Umm al-Maarik.

Banyak pihak menyangkal kebenaran tentang dakwat darah yang digunakan dalam penulisan kitab tersebut, walaupun Abbas Shakir sendiri mengesahkannya.

Kisah tentang 'Quran darah' ini mula lenyap selepas kejatuhan kerajaan Saddam pada tahun 2003, disebabkan pencerobohan Amerika Syarikat ke negara itu.

Quran tulisan darah sempat diselamatkan Sheikh Ahmad al-Samarrai, salah seorang pemimpin Islam Sunni di Iraq.

Walaupun berbelah bahagi - demi melindunginya, Sheikh Ahmad terpaksa memindahkan kitab di kalangan rumah sanak saudaranya.

Gerakan kerajaan baru Iraq ketika itu yang mahu menghapuskan saki baki tinggalan legasi Saddam sepenuhnya memerlukan tindakan sebegitu diambil.

Menurut Sheikh Ahmad sendiri, kitab al-Quran tulisan darah itu merupakan satu enigma yang sukar untuk dijawab.

Dakwatnya dibuat dengan menggunakan bahan bernajis iaitu darah, satu perbuatan yang haram di sisi Islam. Namun menghapuskannya diramal akan menimbulkan isu yang berbeza pula.

Untuk beberapa tahun, kitab tersebut disembunyikan daripada pengetahuan umum; sehinggalah laporan berkenaan penyimpanannya dilaporkan sekitar penghujung tahun 2010.

Banyak pihak ketika itu masih giat berusaha untuk menghapuskan apa saja artifak yang berkait dengan Saddam, khasnya mereka yang datang dari komuniti pemimpin etnik Syiah di Iraq.

Namun bagi sesetengah pihak, Quran darah Saddam merupakan satu bukti yang masih perlu dipelihara.

Naskhah al-Quran itu rupa-rupanya telah disimpan di dalam bilik kebal yang dibina di Umm al-Maarik, yang telah dinamakan semula sebagai Umm al-Qura atau 'Ibu Semua Bandar' merujuk kepada Baghdad.

Rupa-rupanya, pada tahun 2005 kerajaan Iraq telah membincangkan tentang masalah tinggalan Saddam di negara mereka.

Hasil perbincangan itu, mereka bersetuju semua tugu Saddam diluluskan untuk dirobohkan. Semua simbol yang merujuk kepada Saddam akan diturunkan khasnya logo pedang bersilang yang cukup popular di kalangan masyarakat Iraq.

Dalam isu al-Quran tulisan darah, kerajaan Iraq bersetuju untuk menyimpan naskhah tersebut secara tersembunyi, dalam sebuah bilik kebal di Umm al-Qura yang dilindungi dengan tiga pintu besi.

Selain Quran tersebut, beberapa artifak lain milik Saddam turut sama tersimpan - kesemuanya dianggarkan mampu mencecah jutaan ringgit seandainya dilelong.

Al-Quran tulisan darah itu ditempatkan dalam sebuah ruangan kaca bagi melindungi kualitinya, dilindungi 3 lapis pintu yang memerlukan tiga kunci berbeza untuk membukanya.

Semua kunci diasingkan dan dipegang 3 individu berbeza, satu dipegang petugas Umm al-Qura, satu dipegang ketua polis Baghdad dan satu lagi lokasi rahsia yang hanya diketahui beberapa individu.

Untuk membuka bilik tersebut, persetujuan ketiga-tiga pihak pemegang kunci perlu diterima beserta sekali persetujuan ahli jawatankuasa yang dilantik kerajaan Iraq.

Sistem yang kompleks itu dirasakan perlu, dalam memastikan akses kepada apa saja bahan yang mampu membuka semula sentimen masyarakat Iraq kepada bekas Presiden mereka yang disegani dan dibenci, tertutup tetapi masih kekal terpelihara.

Qur'an etched in Saddam Hussein's blood poses dilemma for Iraq leaders


Mengapa Kerajaan India Haramkan TikTok?

Pada 29 Jun 2020, kerajaan India telah mengambil langkah drastik dengan mengharamkan hampir 60 aplikasi telefon pintar milik China, selepas pertembungan maut antara kedua-dua pasukan tentera mereka menjadikan ketegangan antara China dan India ke tahap terburuk dalam tempoh beberapa dekad.

Pertempuran dua minggu lalu, di sepanjang sempadan yang dipertikaikan antara kedua-dua negara paling ramai penduduk di dunia telah menyebabkan 20 tentera India terbunuh dan sejumlah korban China yang tidak diketahui.

Walaupun India telah berikrar untuk mengambil tindakan, namun ia jauh ketinggalan di belakang China dari segi kekuatan ketenteraan dan ekonomi.

Ini membuatkan India kelihatan seperti tidak mempunyai banyak pilihan untuk membalas dendam.

Tetapi syarikat telekomunikasi dan rangkaian sosial China telah lama memerhatikan pasaran gergasi India yang mempunyai potensi tersangat besar.

Kira-kira 50% daripada 1.3 bilion warganegara India mempunyai akses dalam talian.

Antara aplikasi yang diharamkan oleh kerajaan India termasuklah aplikasi perkongsian video popular TikTok yang juga mendapat sambutan hangat di Malaysia.

Ketika ini, India mempunynai pengguna aplikasi TikTok paling ramai di dunia iaitu lebih daripada 200 juta pengguna, jauh meninggalkan negara kedua tertinggi iaitu Amerika Syarikat iaitu sekitar 80 juta pengguna.

Aplikasi ini juga telah dimuat turun sebanyak lebih daripada 600 juta kali di India sahaja.

Aplikasi lain yang juga mengalami nasib sama termasuklah WeChat, UC Browser, Shareit dan Baidu Map.

Menurut kenyataan Kementerian Elektronik dan Teknologi Maklumat India, aplikasi China ini telah "mencuri dan menyebarkan data pengguna secara diam-diam dengan cara yang tidak dibenarkan ke pelayan (server) yang mempunyai lokasi di luar India".

Pertembungan sempadan bulan ini antara China dan India adalah keganasan terburuk antara dua negara bersenjata nuklear dalam lebih dari 50 tahun.

India menyalahkan China kerana memprovokasi pertempuran dengan menceroboh wilayah yang dituntut mereka di pegunungan Himalaya.

Namun China pula mengatakan bahawa kejadian itu berlaku di bahagian sempadannya, dan tentera India yang menceroboh.

Keadaan tersebut kekal tegang, dengan penambahan pasukan di kedua-dua sisi sempadan.

Tindakan pengharaman yang dilakukan oleh India membuatkan syarikat pemilik aplikasi TikTok iaitu ByteDance Ltd mungkin kerugian sehingga RM 24 bilion.

Selepas pertembungan pada tahun 2017 antara tentera India dan China mengenai perselisihan sempadan yang lain, tentera India diarahkan untuk memadam berpuluh-puluh aplikasi milik China dari telefon mereka kerana masalah keselamatan negara.

Antara aplikasi yang diarahkan untuk dipadam pada ketika itu seperti Weibo, UC Browser dan Shareit, adalah antara aplikasi yang kini dilarang di seluruh India.

Tindakan pengharaman hampir 60 aplikasi telefon mudah alih China ini dilakukan sejurus selepas kerajaan India secara senyap-senyap mengarahkan dua buah firma telekomunikasi mereka supaya berhenti menggunakan peralatan China dan sebaliknya menggunakan peralatan tempatan.

Dan pada bulan April, kerajaan India meluluskan undang-undang yang memerlukan kelulusan kerajaan untuk sebarang pelaburan dari entiti China.

Menurut Nikhil Pahwa, pengasas MediaNama, sebuah organisasi yang menganjurkan internet bebas dan terbuka, "nasionalisme-teknologi telah lama wujud di India, yang memandang data sebagai aset nasional".

Nikhil Pahwa menambah bahawa walaupun pemerintah India telah lama bimbang bahawa syarikat-syarikat China menguasai pasaran tempatan dan mengalahkan pemaju aplikasi India, pihaknya juga mempunyai kebimbangan terhadap keselamatan nasional berkenaan apa yang dilakukan oleh China dengan data yang dikumpulkan mereka.

Ini kerana kerajaan India melihat maklumat rakyat India sebagai sesuatu yang berdaulat.

India mempunyai kebimbangan terhadap penjajahan digital dan juga mengelak daripada menandatangani perjanjian perkongsian data pada masa-masa lalu.

Pengumuman pengharaman oleh India ini memberikan gambaran lebih jelas terhadap bagaimana syarikat-syarikat teknologi semakin terlibat dalam pertikaian geopolitik yang lebih luas.

Di China, platform milik Amerika seperti Facebook, Google, Twitter, Instagram, Wikipedia dan banyak lagi telah lama diharamkan.

Kerajaan Amerika Syarikat sedang menyiasat TikTok berkenaan dengan kebimbangan keselamatan negara dan di Eropah pula, pihak berkuasa menyiasat amalan pengumpulan data oleh TikTok.

Satu persoalan yang masih menjadi tanda tanya adalah bagaimana kerajaan India akan melaksanakan pengharaman aplikasi yang diumumkan.

Salah satu pilihan adalah dengan memberikan tekanan terhadap kedai aplikasi seperti Apple dan Google, untuk tidak lagi menyediakan perkhidmatan TikTok untuk dimuat turun.

Ini mungkin boleh membuatkan pihak berkuasa China melancarkan tindakan balas lanjut yang lebih dahsyat.